УЧИНЧИ СЕКТОР ФАОЛИЯТИ ҚАНДАЙ НАТИЖА БЕРАЯПТИ? - AUZ.UZ\nФуқароларнинг ҳаётий муаммо ва эҳтиёжларини ҳал этиш, аҳоли билан очиқ, тўғридан-тўғри мулоқотни кучайтириш, секторлар доирасида ишларни ташкил этиш сифатини ошириш ҳамда фаолиятини янада такомиллаштириш мақсадида жорий йилнинг 8 январь куни Президентимиз томонидан "Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида"ги қарор имзоланган эди.\nЖойларда секторлар фаолияти тубдан қайта кўриб чиқилмоқда. Энг чекка ҳудудлардаги хонадонларга ҳам борилиб, муаммолари ўрганиляпти, ечими юзасидан амалий ишлар олиб борилмоқда.\nУчинчи секторга қарашли 131 минг 809 та хонадонда яшаётган аҳоли вакилларининг турмуш тарзи, уларни қийнаётган муаммоларни ўрганиш учун уч юзга яқин мутахассисдан иборат ишчи гуруҳлари тузилиб, уйма-уй мурожаатлар қабул қилиниб, ўн етти мингга яқин муаммо мавжудлиги аниқланди. Уларнинг асосий қисми табиий газ, электр қуввати ва ичимлик суви таъминоти бўйича бўлди. Соғлиқни сақлаш, бандлик, моддий ёрдам кўрсатиш, уй-жой ажратиш ва ҳужжатларини расмийлаштириш, паспорт-виза ҳамда бошқа кундалик эҳтиёж учун зарур ҳисобланган масалалар юзасидан ёрдамлар сўралди.\nКўрилган амалий чора-тадбирлар натижасида аниқланган муаммоларнинг 15 минг 947 таси ечимини топди.\nЭлектр энергияси таъминоти тизимида 62 километр масофага янги тармоқлар тортилиб, трансформаторлар ўрнатилди. Узатиш тармоқларининг 346 километри мукаммал таъмирдан чиқарилди.\nМингдан ортиқ хонадонга суюлтирилган газ баллонлари берилди. Ҳудудлардаги 715 та газ тақсимлаш қурилмалари кўрикдан ўтказилиб, 15 мингдан зиёд хонадоннинг таъминот даражаси яхшиланди.\nЯрим йил давомида маҳаллий бюджет маблағлари ҳисобидан салкам 300 километрга янги сув қувурлари тортилди, 55 километрдан ортиқ тармоқ ва 41 сув қудуғида реконструкция ишлари амалга оширилди.\nЎттиз бир минг нафар ишсиз аҳолининг бандлигини таъминлаш мақсадида ўтказилган 40 га яқин меҳнат ярмаркалари якунида беш ярим минг фуқаро турли ташкилот ва корхоналарга доимий ишга жойлаштирилиб, икки ярим мингдан ортиғи розилигига кўра ҳақ тўланадиган жамоат ишларига жалб этилди.\nВилоят ишчи гуруҳи томонидан жойларда ташкил этилган сайёр қабуллар давомида мингдан ортиқ фуқаронинг муаммоли масалалари бўйича мурожаатлар келиб тушди. Шундан саккиз юзтаси жойида бартараф этилган.\nУйма-уй юриш натижасида аввало ҳудудларда яшовчи ижтимоий ҳимояга муҳтож, шунингдек, жиноят содир этишга мойил ёки жиноят қурбони бўлиши мумкин бўлган аҳолининг турмуш шароитини ўрганиш, манзилли ёрдам кўрсатилиши туфайли жиноятлар624 тага ёки 36 фоизга камайишига эришилди.\nҲал этилмаган масалаларни бартараф этиш бўйича мутасадди ташкилот ва корхоналарга тегишли тартибда тақдимномалар киритилди.\nХалқ билан ҳамнафас яшаш, уларга ҳар томонлама кўмак бериш зиммамиздаги вазифадир. Уни виждонан адо этиш учунимкониятларимизни ишга солаверамиз.\nвилоят ички ишлар бошқармаси\nташкилий бошқарма бошлиғи ўринбосари.


Жонажон диёримизда яна бир йил ўз якунига етмоқда. Бу йил халқимиз учун ниҳоятда синовларга бой йил бўлди. Даставвал бутун дунёни қамраб олган иллат-коронавирус пандемияси халқимиз иродасини имтиҳон қилган бўлса, унинг ортидан Сардоба сув омбори фалокати вилоятимиз аҳолиси якдиллигини яна бир текшириб кўрди. Албатта, тарихий синовларда метиндек тобланган халқимиз бу каби имтиҳонларни якдиллик билан енгиб ўта олишини яна бир бора исбот қилиб берди.\nҚадрли ҳамкасблар! Кириб келаётган 2021 йил биз учун ҳар қачонгиданда кўпроқ куч-ғайрат, меҳнат ва жонкуярликни талаб қилади. Барча соҳаларда бўлганидек, олий таълим тизимига ҳам пандемиянинг салбий таъсири ўз таъсирини кўрсатмай қолмади. 2021 йилда биз бу борадаги камчиликларни имкон қадар тўлдиришимиз жоиз бўлади. Олий таълим юртимиз учун салоҳиятли кадрларни етиштириб берувчи асосий бўғин экан, Сизларга бундай масъулиятли жараёнда куч-ғайратлар тилайман.\nПрофессор-ўқитувчилар ва ходимлар!\nСизни, жамоамизнинг барча аъзоларини кириб келаётган Янги, 2021 йил билан самимий табриклар эканман, ҳар бирингизнинг ҳаётингизга, оила аъзоларингизга мустаҳкам сиҳат-саломатлик, олам-олам шодлик, битмас-туганмас бахт тилайман. Янги йил янги ва янада қувончли марраларга бой бўлсин!\nДоимо соғ-омон бўлинг, ҳурматли ҳамкасблар!\n583 | 2020-12-28 10:33


Xiaomi 2016 йилги муаммолардан сўнг смартфонлар етказиб бериш ўсганини эълон қилди\n11:46 / 08.07.2017\n2017 йилнинг иккинчи чорагида Xiaomi 23,16 млн. смартфон етказиб берган ва бу кўрсаткич компания учун рекорд натижа ҳисобланади. 2017 йилнинг биринчи кварталига нисбатан ўсиш 70 фоизга тенг, деган vc.ru’га Xiaomi’дагилар.\nКомпаниядагилар икки йил вақт сарфланган муваффақиятли қайта тузилиш ҳисобига савдо ҳажми ошганини таъкидлашмоқда. Хусусан, Xiaomi ўз қурилмалари сифатини махсус назорат бўлинмаси ёрдамида яхшилашга муваффақ бўлди, дейди компания раҳбари Лэй Жюн ўз ходимларига мурожаатида.\nУнинг қўшимча қилишича, 2016 йилда смартфонлар савдоси етказиб беришдаги узилишлар сабаб камайиб кетган, бироқ компания энди етказиб берувчилар билан ишлаш услубини ва бизнеснинг бошқа жабҳаларини ўзгартирган. Чакана савдонинг ошиши ҳисобига ҳам етказиб бериш ҳажми кўпайишига эришилган, дейди Жюн. Хитойда айни дамда 123 та Xiaomi бренд дўконлари фаолият кўрсатмоқда, 8 июль куни компания на 8 та дўконни фойдаланишга топширади.\nЖюннинг фикрича, Xiaomi Хитойдан ташқаридаги бозорларга ҳам муваффақиятли кириб борган, Ҳиндистондаги маҳаллий смартфонлар бозорида иккинчи ўринга кўтарилиб олган. «Биз шунингдек, Индонезия, Россия, Украина ва бошқа бир қатор давлатларда ажойиб натижаларга эришмоқдамиз», — деди у. 2018 йилда компания 100 миллионта смартфон сотишни мўлжалламоқда (таққослаш учун: Apple 2017 йилнинг биринчи чорагида 50,8 млн.та iPhone сотган).\nXiaomi 2015 йилда ҳам ўз олдига ана шундай режа қўйган эди, бироқ кейинроқ компания мақсадини 80 миллионтага туширган, сўнгра 70 млн.та смартфон ишлаб чиқариб, уни бажара олмаган эди. 2016 йил якунларига кўра компания савдолар бўйича маълумотларни эълон қилмаган. Ўшанда Жюн Xiaomi «ҳаддан ташқари тез ўсаётгани»ни айтиб ўтган эди.


"Ўзбек олтин секторининг ёпиқлигидан қудратдаги элита манфаатдор" - BBC News O'zbek\n"Ўзбек олтин секторининг ёпиқлигидан қудратдаги элита манфаатдор"\nФото муаллифлик ҳуқуқи Gold and Co.\nApple ширкати ўзининг iPhone, iPad, iPod, Mac ва Apple TV сингари маҳсулотлари учун Ўзбекистонда ишлаб чиқарилган олтиндан фойдаланишини айтган.\nАйни пайтда йилига 70 дан 90 тоннагачани ташкил этиши хабар қилинадиган Ўзбекистон олтинининг қолганини дунёнинг қайси ширкатлари қанчага сотиб олиши борасидаги саволлар жавобсиз қолмоқда.\nApple минералларнинг ахлоқий йўлда қазиб чиқарилиши, ҳамда, унда хавфсиз ва адолатли иш шароити таъминлангани ўта муҳим эканини айтган.\nБироқ, ўзбек олтин секторининг ахлоқий эканини қаердан билса бўлади? Ва у нақадар шаффоф? Бу савол билан Би-би-си Лондондаги GPW иқтисодий тадқиқот марказининг таҳлилчиси Кейт Маллинсонга мурожаат этди.\nМаллинсон: Ўзбекистонда хомашё қазиб олишга асосланган ҳар бир саноатда бўлгани каби, олтин ҳам мамлакат учун катта бойлик манбаи деб кўрилади. Ўзбек иқтисоди асосан хомашёни экспорт қилишга асосланган. Шунинг учун ҳам, давлат тепасидаги элита, жумладан президентнинг ўзи ва Миллий Хавфсизлик Хизмати расмийлари хом ашё секторига аралашганлар. Айниқса, олтин секторига... Ўтган бир неча йил ичида Ўзбекистоннинг олтин секторида бир неча нуфузли хорижий сармоядорлар ютқазиб қўйишди. Мамлакатда хомашёга тобелик шунчалик кучли бўлгани туфайли, унга боғлиқ қонун-қоидалар ўзбошимчалик билан ҳукумат томонидан ўзгартирилиши мумкин ва бундай шароитда хорижий сармоядорлар ноилож қолишади. Бу соҳада фойда кўриш сиёсий воқеаларга боғлиқ бўлиб қолган. Кўпчилик хорижий сармоядорлар қийин аҳволга тушиб қоладилар, чунки Марказий Осиёда муваффақиятли бизнес олиб бориш учун энг асосий нарса, бу кимга мурожаат қилишни билишдир. Хорижий сармоядорлар маълум раҳбар ёки маълум гуруҳга тобе бўлиб қолишади, лекин элитада ўзгаришлар юз берганда, улар боши берк кўчага кириб қоладилар. Ўзбекистон кўп жиҳатдан ўрта асрлардаги подшоҳ ҳукмронлиги каби бошқарилади. Сармоядорлар эса элита билан иш олиб бориб, кўп ҳолларда коррупцияга боғлиқ қонунларни бузиб қўядилар.\nБи-би-си: Ўзбекистонда олтиндан давлат бюджетига тушаётган фойда, ёки у қайси ширкатга қандай нархда пулланаётгани ва ҳоказолар ошкор қилинмайди. Бундай ҳолда, хорижий ширкат, Ўзбекистон билан ҳамкорликни бошлашдан олдин, қандайдир иқтисодий тадқиқот олиб бориб экспертиза тузиши қийин бўлса керак?\nМаллинсон: Ҳа, иқтисоднинг бундай ёпиқ секторларини баҳолаш ва таҳлил қилиш ўта қийин. Чунки маълумотлар камдан-кам ҳолда очиқланади. Ўзбекистон ҳукуматидан олинадиган статистик маълумотга ишониб бўлмайди. Бироқ, шунга қарамай хорижий ширкатлар аралашган шартномалардан қайси шахс қанча фойда кўраётгани борасида биз маълумот олишга қодирмиз.\nБи-би-си: Apple Навоий ва Олмалиқ кон-металлургия комбинатларида қуйилган Ўзбек олтинини харид қилган. Ширкат ҳисоботида жумладан шундай дейилади: "Минералларнинг ахлоқий манбаси Apple миссиясининг муҳим таркибий қисми, бу таъминот тармоғининг хавфсиз ва адолатли иш шароити таъминланганига ишонч ҳосил қилиш учун муҳим". Хорижий ширкатлар бунга қандай ишонч ҳосил қилишлари мумкин, агар ўзбек олтин сектори шунчалик ёпиқ бўлса?\nМаллинсон: Бу ўша ширкатнинг хавф-хатарга бўлган иштаҳаси, яъни хавфдан қўрқиш ё қўрқмаслигига боғлиқ бўлади. Ҳар бир ширкат муайян бир мамлакат билан иш олиб боришдан олдин, хавфлар борасида тадқиқот олиб бориши керак. Менинг назаримда, олтин қазиб чиқаришга аралашган хорижий ташкилотлар олтин ахлоқий йўлда қазиб олинаётганига 100 фоиз ишонч хосил қилишлари қийин. Улар ўша мамлакатнинг обрўси ва бизнес шароитлари хусусида ўзларида бор маълумотга асосланиб қарор қиладилар.\nБи-би-си: Ўзбек олтин секторининг бунчалар ёпиқ ва сирли эканидан ким фойда кўради?\nМаллинсон: Унинг шунчалар ёпиқ ва сирли эканига қараб бир хулоса қилиш мумкин: бундан ҳуқукумат аъзолари ва элита фойда кўради. Кўплаб тасдиқланмаган хабарларга кўра, ўзбек ҳукумати ўзининг олтин резервлари ҳисобига катта қарзлар олмоқда. Бу хабарларга қаралса, ҳукуматдагилар ўзларининг шахсий даромади йўлида олтиндан қурол сифатида фойдаланишаяпти. Бу мамлакат фойдасига ишлатилмаяпти, Ўзбекистондаги иқтисодий ва ижтимой аҳвол ўтган йигирма йил ичида яхшиланмаган. Шундай экан, олтин хусусий фойда учун, ҳамда мамлакатдан капитални олиб чиқиш учун ишлатилади.


05:00 / 09.01.2017 2593 pdf Ўқиш режими + -\n«Набий соллаллоҳу алайҳи васаллам Пешин ва Асрда «Вас-Самаи ват Ториқ» ва «Вас-Самаи затил Буруж» ва шунга ўхшаш суралардан қироат қилар эдилар».\nШарҳ: ҳадиси шарифнинг ровийи Жобир ибн Самура билан танишайлик:\nЖобир ибн Самура ибн Жанода ас-Сувоий, куниялари Абу ҳомид, Саъд ибн Абу Ваққосни Холида исмли сингилларининг ўғли, Бани Зуҳра қабиласининг бошлиқларидан, ўзлари ва оталари, Расулуллоҳни суҳбатларида бўлганлар.\nРасулуллоҳ соллаллоҳу алайҳи васалламдан 146 та ҳадис ривоят қилганлар.\nБу кишидан Шаъбий, Омир ибн Саъд ибн Абу Ваққос, Томим ибн Тарафа ат-Тоий, Абу Исҳоқ Сабиий, Абу Холид Волибий, Саммок ибн ҳарб, ҳусайн ибн Абдурраҳмон, Абу Бакр ибн Мусо ва бошқалар ривоят қилдилар. Бу зот ривоят қилган ҳадисларни уч «Саҳиҳ» соҳиблари ўз китобларига киритишган.\nЖобир ибн Самура Куфада яшадилар. Ироқда Башир ибн Марвон волийлик қилган даврда, ҳижратнинг 74 йили вафот этдилар.\nДемак, Пайғамбаримиз соллаллоҳу алайҳи васаллам пешин ва аср намозларининг аввалги, икки ракатида «Фотиҳа» сурасидан кейин мазкур икки сурани ҳар ракатга биттадан ёки шу сураларнинг ҳажмидаги бошқа суралардан ўқиганлар.\nҚолган икки ракатда фақат «Фотиҳа» сураси ўқилган, зам сура қилинмаган.\n«Набий соллаллоҳу алайҳи васаллам пешинда «Вал Лайли иза яғша»ни қироат қилар эдилар. Асрда ҳам шунга ўхшаш қироат қилар эдилар. Бомдодда эса ундан узун қироат қилар эдилар».\nШарҳ: Бу ривоят ҳам олдингиларни тасдиқлаб келмоқда. Фақат суранинг номи бошқа. Хулоса шуки, пешин ва аср намозларидаги қироатнинг узунлиги бир хил бўлиб мазкур суралар ёки ўша суралар ҳажмидаги бошқа суралар зам сура қилинади. Бомдодда эса қироат узун бўлади.\n«Набий соллаллоҳу алайҳи васаллам Пешинда «Саббиҳисма Роббикал Аъла»ни қироат қилар эдилар. Бомдодда ундан узун қироат қилар эдилар».\nШарҳ: Жобир ибн Самура розияллоҳу анҳудан ривоят қилинган бу ҳадисларда зикр қилинган суралар бир-бирига яқин ҳажмда бўлиб ҳужурот сурасидан бошланувчи «Авсотул муфассал» деб аталувчи суралар тўпига кирадилар.\n05:00 / 09.01.2017 2824\n05:00 / 09.01.2017 2643\n3991 05:00 / 04.01.2017\n9159 05:00 / 09.01.2017\n2343 05:00 / 04.01.2017\n2060 05:00 / 09.01.2017


Мансабдор шахс айбдорнинг айб даражасини фоиз кўринишида кўрсатишга ҳақлими?\nМаъмурий иш бўйича, йўл харакати ходисаси рўй берган ва иккала хайдовчи айбдор деб топилган. Биз суғурта тўловини тўлашимиз учун суғурталанган шахснинг айблилик даражасини фоизда билишимиз керак. 1. ИИБЙХХБ ходимлари қарорида ҳайдовчиларнинг айблилик даражасини фоиз кўринишда кўрсатишга ҳақлими? 2. Ушбу фоиз даражасини Х.Сулаймонова номидаги суд-мед экспертиза Маркази экспертлари аниқлай оладими? 3. Суд айбдорларнинг айблилик даражасини фоизда кўрсатишда қайси маълумотга кўпроқ таянадилар?\nЙўл ҳаракати хавфсизлиги бошқармаси (Бош бошқармаси) мансабдор шахслари МЖтКда белгиланган маъмурий ҳуқуқбузарлик ишларини кўриб чиқишга ва маъмурий жазо қўллашга ҳақлидирлар (МЖтКнинг 248-м. 2-қ.).\nМансабдор шахс содир этилган маъмурий ҳуқуқбузарлик юзасидан қарор чиқаради. Қарорда қуйидагилар кўрсатилган бўлиши керак:\n- қарор чиқарган органнинг (мансабдор шахснинг) номи;\n- иш кўриб чиқилган сана;\n- иши кўриб чиқилаётган шахс хусусидаги маълумотлар;\n- ишни кўриб чиқиш пайтида аниқланган ҳолатларнинг баёни;\n- мазкур маъмурий ҳуқуқбузарлик учун жавобгарликни назарда тутувчи норматив ҳужжат;\n- иш юзасидан қабул қилинган қарор (МЖтКнинг 309-м.).\nЮқоридагилардан кўриниб турибдики, маъмурий ҳуқуқбузарлик тўғрисидаги ишни кўриб чиқаётган шахс, айбдорнинг айб даражасини фоиз кўринишида кўрсатишга ҳақли эмас.\nХ.Сулаймонова номидаги Республика суд экспертизаси маркази фуқаролик, хўжалик ишлари, маъмурий ва жиноий ишлар, терговгача текширувлар материаллари бўйича суд экспертизаларини, шунингдек юридик ва жисмоний шахсларнинг мурожаатлари бўйича эксперт ихтисосликларга мувофиқ тадқиқотларни ўтказишга ҳақли (14.11.2012й. 321-сонли ВМҚнинг 2-б.). Бироқ, маълум бир иш бўйича гумон қилинувчи ёки айбланувчининг айб даражасини аниқлаш ушбу Марказ ваколатига кирмайди.\nСуд маълум бир иш бўйича айбланувчининг қилмишида айб бор ёки йуқлиги фактини белгилайди. Таъкидлаш жоизки, ҳуқуқбузарликда ёки жиноятда айбдор деб топилган шахсга жазо унинг айбини енгиллаштирувчи ёки оғирлаштирувчи ҳолатлар инобатга олинган ҳолда тайинланади. Лекин айб фоиз кўринишида аниқланмайди.\nХўжалик юритувчи субъектга мажбурий ижро бюросидан ходимларнинг коммунал қарздорлиги бўйича маълумотнома йиғиш, тўловларини амалга ошириш ва бу ҳақда ҳар ой жадвал кўринишида маълумот бериш бўйича талабномаси нечоғлик ҳаққоний?... Далее\n2016 йил якуни бўйича МЧЖнинг соф фойдаси таъсисчилар ўртасида уларнинг устав фондидаги улушларига мутаносиб равишда тақсимланган. Таъсисчиларнинг ҳоҳиш ва истакларини инобатга олган ҳолда дивидендлар корхона балансида мавжуд бўлган товар моддий бойликлар, шунингдек, таъсисчилар тарафидан тақдим этилган товар моддий бойликлар, ёки бажариладиган иш ва хизматлар учун келтирилган шартномаларни дивиденд ҳисобидан тўланиши белгиланган.... Далее


Қозоғистон Марказий Осиё мева-сабзавот маҳсулотларидан агрокарвон ташкил қилмоқда • EastFruit\nБош саҳифа › Янгиликлар › Қозоғистон Марказий Осиё мева-сабзавот маҳсулотларидан агрокарвон ташкил қилмоқда\nҚозоғистон Марказий Осиё мева-сабзавот маҳсулотларидан агрокарвон ташкил қилмоқда\nМуаллиф: EastFruit 1 Июл 21 06\nҚозоғистон савдо ва интеграция вазири раҳбарлигидаги Бахит Султанов бошчилигидаги делегация Марказий Осиё мамлакатлари бўйлаб сафарини якунлади. Музокаралар натижасида 3 млн долларлик шартномалар имзоланди. Шунингдек, томонлар қўшни мамлакатларнинг мева-сабзавот маҳсулотларидан иборат агрокарвон ташкил қилиб, янги товар ташиш йўналишини синовдан ўтказишга келишиб олдилар. Бу ҳақда Бахит Султановнинг Facebookдаги саҳифасига таяниб, ElDala.kz хабар берди.\nАввалроқ Савдо вазирлиги раҳбари мавсумлар оралиғида мамлакатда нархлари кескин кўтарилиб кетаётган мева-сабзавот маҳсулотларини Қозоғистонга етказиб беришни таъминлаш мақсадида Тожикистон ва Ўзбекистонда музокаралар ўтказган.\n“Бизнес вакиллари билан бир ҳафталик меҳнатимизни амалда синаб кўрмоқчимиз: яқин кунларда агропоезд-автокарвон шакллантирамиз. Трейдерлар Қозоғистон ва Россия савдо тармоқлари томонидан берилган буюртмаларни тўплаб, Тожикистон ва Ўзбекистондаги биз борган туманларда маҳсулотларни йиғиб олади. Товар йўлагининг барча нуқталаридан ўтиб чиқамиз. Шу тариқа янгидан яратилаётган минтақавий товар ўтказиш тизимини синовдан ўтказамиз. Эришилган келишувлар чегараларда қандай ишлашини кўрамиз”, деди вазир.\nУнинг сўзларига кўра, ушбу ҳудудлардаги нархлар шаклланишининг ўзига хосликларини ўрганиш мақсадида Қозоғистон делегацияси ишлаб чиқарувчилар билан тўғридан-тўғри алоқага чиққан. Далалар, боғлар, бозорлар, агрологистика марказларида бўлдик, транспорт йўлаклари ва етказиб бериш бозорларига чиқишдаги тўсиқлар ҳақида суриштирдик.\nШунингдек ўқинг: Алмати вилоятида (Қозоғистон) йилига 1,5-2 минг тонна помидор етиштирувчи иссиқхона комплекси ишга туширилди\n“Биз муҳокама қилган масалалар орасида яна бир муҳим жиҳат: товар ўтувчи йўлак бўйлаб ташкил қилинадиган логистика марказларида нафақат маҳсулотни калибрлаш ва навларга ажратиш, балки тўғри қадоқлашни ташкил этиш масаласини ҳам ҳал этиш лозим. Йирик савдо тармоқларида қадоқлашга жуда қатъий талаблар қўйилади, уларсиз ҳатто энг яхши товар ҳам ҳеч қачон пештахтага чиқмайди”, қайд этди Бахит Султанов.\nЎзбекистонда тарани ўзи ишлаб чиқаришни йўла қўйиш бўйича яхши тажриба тўпланган. Агрологистика марказлари атрофида қайта ишлаш билан боғлиқ қўшимча ишлаб чиқаришлар иш бошлайди. Масалан, сублимацияли қуритиш, мевалардан чипслар тайёрлаш ва шу кабилар. Савдо вазирлиги Қозоғистондаги бизнесга кўмак беришга тайёр – фермерлар, логистлар ва трейдерларга ушбу тажрибани ўрганиб, марказлар атрофида қайта ишловчи ишлаб чиқаришларни йўлга қўйишга ёрдам кўрсатилади.\n“Охирги икки кунда иккита контракт имзоладик. Биринчиси ўзбек гилосини сотиб олиш бўйича 500 минг долларлик шартнома. Бунда контракт тузган Қозоғистон компанияси ўзбек ва қозоқ йирик гилослари партиясини йиғиб, Дубайдаги савдо тармоқларига етказиб беришни режалаштирмоқда. Иккинчи контракт – Сўғд вилоятининг (Тожикистон) Гафуров туманидан мева-сабзавот маҳсулотларини Қозоғистон савдо тармоқларига етказиб беришни назарда тутади. У ҳам ярим миллион долларга тенг”, дея аниқлик киритди вазир.\nШунингдек, унинг айтишича, сафардан Қозоғистонда мавсумлар оралиғида танқис бўлиб қоладиган маҳсулотларни етказиб бериш бўйича контрактлар тузиш мақсади ҳам кўзланганди. Ўз навбатида, қўшни мамлакатларнинг етказиб берувчилари ва логистлари музокаралар пайтида транспорт бекор қайтмаслиги учун талаб юқори бўлган Қозоғистон маҳсулотлари – ўсимлик ёғи ва мойлаш материаллари, ўғитлар, ҳатто ёғоч ва кўмир етказиб беришни сўради.\n30 Июл 21 30 Июл 21 054


"Милан" нега Спаллетти номзодидан воз кечмоқчи?\n8 октябрь, 2019, 10:45 130\nТеглар:Лучано Спалетти | Милан\nУ муаммоларини ҳал қилишига узоқ вақт талаб этилиши мумкин.\n"Милан" тез орада бош мураббий лавозимига келиши кутилаётган Лучано Спаллетти номзодидан воз кечади.\nGianlucaDiMarzio.com сайти тарқатган хабарга қараганда "россонерилар" Спаллеттининг "Интер" билан шартномасини бекор қилиш бўйича яқин орада муросага келишига ишонишмаяпти. Шу боис улар бу лавозимга Стефано Пиоли номзодини кўриб чиқишмоқчи.\nАйтиш керакки, Пиолининг ўзи ҳам "Милан"да ишлашга қизиқмоқда. Унга эса шунингдек "Женоа" ва "Сампдория" клубларидан ҳам таклифлар бор.\nЭслатиб ўтамиз, "Милан" раҳбарияти қайд этилаётган салбий натижалардан кейин бош мураббий Марко Жампаолони истеъфога чиқариш ҳақида ўйлай бошлаган. Миланликлар айни дамда А Сериянинг ўтган 7 та туридан сўнг 13-поғонада боришмоқда.\nСпалетти "Милан"ни бошқаришга розилик берди\n"Милан"ни ким бошқариши мумкин?\n"Милан" бош мураббий лавозимига 3 нафар мутахассис номзодини кўриб чиқмоқда


Кузги бошоқли дон экинларини агротехникаси юзасидан тавсиялар » Навоий вилояти қишлоқ ва сув хўжалиги бошқармаси\nБош саҳифа » Ғаллачиликга оид тавсиялар » Кузги бошоқли дон экинларини агротехникаси юзасидан тавсиялар\n8-10-2015, 23:27 | Ғаллачиликга оид тавсиялар\nБугунги кунда очиқ майдонлардаги ғалланинг аксарият қисми қир адирли, тоғ олди ва асосан насослар ёрдамида суғориладиган майдонларга тўғри келмоқда. Бундай майдондаги ғаллани суғоришни ўз вақтида амалга ошириш учун эрта муддатда экилиши ижобий самара беради. Биринчидан, совуқ тушгунга қадар тўла кўчат ҳосил қилиш имконияти яратилади. Насослардаги электр энергияси таъминотида узилишлар кам бўлади. Энг асосийси, очиқ майдонга экилган уруғ нам¬лик етарли бўлса, 6-7 кунда қийғос униб чиқади. Экиш муддати кечикса, уруғларни униб чиқиши 8-14 кунга чўзилиши мумкин. Устига -устак ўсимликни бўйи ҳам паст бўлиб, уруғ сарфи кўпаяди. Кеч экилган ғалла нимжон бўлиб, илдиз системаси кучсиз ривожланади. Энг мақбул муддатда экиш, ҳар гектар майдонга ўртача 5-6 млн дона унувчан уруғ тушишига эришиш ижобий натижа беради.\nҚатор ораси биринчи бор юмшатилган майдонга тупроқнинг картограммасига мувофиқ фосфорли ва калийли ўғитлар белгиланган меъёри НРУ-0,5 ўғит сепиш механизми билан соф ҳолда 90-100 кг дан фосфорли ва 40-60 кг миқдорида калийли ўғитларни 100 фои¬зи сепилади. Шундан сўнг культиваторга тўлиқ ишчи органи жойлаштириб иккинчи культивация ўтказилади. Шунда минерал ўғитлар тупроққа яхши аралашади ва уруғни экиш учун сифатли культивация қилинишига эришилади.\nКузги буғдойни суғориш муддатлари ва меъёри. Экилган уруғлик суғорилмаса, табиий намлик ҳисобига тўла униб чиқмайди. Очиқ майдонларга ва ғўза қатор орасига уруғ экилган майдонларда уруғни ундириб олиш ва ўсув даврида суғориш учун майдонларнинг нишаблигига ва тупроқ шароитларига қараб қисқа оралиқда 50-60 метрдан ошмаган ўқариқлар олиниши керак. Тўла кўчат олиш мақсадида, ерга уруғ қадалганидан 1-2 кун ўтказмасдан майдонга уруғ суви таралиши шарт. Акс ҳолда уруғ нам¬лик етарли бўлмаган тупроқда узоқ вақт туриб ўз унувчанлигини қисман йўқотиши ҳисобига ғалла кўчати сийрак бўлиб қолади.\nҒаллани суғоришда сув ресурсларидан тежамли фойдаланиш мақсадида контурлардаги сув йўлларини картага тушириш, биринчи нав¬батда, сув тармоқларини тозалаш, суғоришни сув манбаидан узоқда жойлашган майдонлардан бошлаш, керак.\nГектаридан 70-80 центнер ва ундан кўпроқ дон ҳосили олишга эришиш учун интенсив техноло¬гия¬дан фойдаланиш муҳим аҳамият касб этади.


Украина президенти Виктор Юшченко ва бош вазир Виктор Янукович ўзаро муросага ишора қилгандан сўнг мамлакатда юзага чиққан сиёсий бўҳронга ечим топиш эҳтимоли пайдо бўлди.\nВ.Янукович президентнинг муддатидан аввал сайлов ўтказиш талабига биноан сайловда иштирок этиши мумкинлигини маълум қилди. Шу пайтгача у муддатидан аввал парламент сайлови ўтказилишига муддатдан олдин президент сайлови ҳам белгилансагина розилик беришини айтаётган эди. Бош вазир тарафдорлари Украина Конституциявий судидан президентнинг 2 апрель кунги фармони қонунга қанчалик мослигини кўриб чиқишни сўраган. Киевдаги матбуот анжуманида нутқ сўзлаган В.Юшченко Конституциявий суд хулосасига риоя қилишини, лекин сайлов тўғрисидаги фармонини бекор қилмаслигини яна бир бор эслатди, лекин 27 майга белгиланган сайлов муддатини бироз кечиктириши мумкинлигини билдирди.


АҚШ: VimpelСom ва MTS 'Президент Каримовнинг яқин одамига пора берган' - BBC O'zbek\nАҚШ: VimpelСom ва MTS 'Президент Каримовнинг яқин одамига пора берган'\nImage caption АҚШ Адлия вазирлиги Vimpelcom и MTS ни Президент Каримовнинг "яқин одами"га пора беришда айблайди\nАҚШ Адлия вазирлиги Ўзбекистон телекоммуникация тизимидаги коррупция тергови доирасида Россиянинг икки телеком ширкати маблағларини ҳибс қилишни сўраган.\nБу ҳақда Bloomberg агентлиги душанба куни Нью-Йоркдаги Манхэттен федерал маҳкамасига киритилган даъво аризасидан иқтибос келтирган.\nУнда айтилишича, Америка ҳукумати VimpelСom ва MTS ширкатларини Ўзбекистон Президенти Ислом Каримовнинг "яқин одами"га пора беришда айблайди.\nАҚШ Адлия вазирлигининг даъво қилишича, бу икки Россия ширкатлари айни мақсадда сохта ширкатлар тармоғини тузишган ва қоғозда консалтинг хизмати кўрсатиш бўйича шартномалар имзолаганлар.\nҚўшма Штатлар ҳибс қилинишини талаб этаётган 300 миллион миқдоридаги бу пул-маблағлар, айтилишича, Bank of New York Mellon Corp. нинг Ирландия, Люксембург ва Белгиядаги ҳисобларида сақланади.\nШу тариқа Ўзбекистон Президенти оиласининг номи аралашган ва камида уч Оврўпо давлатида олиб борилаётган йирик халқаро коррупция терговига Қўшма Штатлар ҳам қўшилган.\n"А" исмли мулозим\nАҚШ Адлия вазирлиги киритган даъво аризасида Президент Каримовнинг қариндоши фақат "ҳукумат мулозими А" номи остида кечади.\nАризага кўра, ушбу шахс бошқа кишилар номига расмийлаштирилган Takilant, Swisdorn ва Expoline ширкатларининг ҳақиқий эгаси ҳисобланади.\nImage caption Takilant нинг қоғоздаги эгаси бўлган Гаяне Авакян Ўзбекистонда 6 йиллик қамоқ жазосини ўтамоқда\nАмерика томонига кўра, VimpelСom ва MTS ширкатлари Ўзбекистоннинг телекоммуникация бозорига кириш учун "ҳукумат мулозими А"га тегишли ширкатлар билан кўп миллион долларлик шартнома имзолашлари кераклигини яхши англаб етганлар.\nРоссиянинг ўзбек телеком бозоридаги икки йирик ширкатига нисбатан илгари сурилаётган коррупция айбловлари Швециянинг TeliaSonera ширкати юз тутган айбловлар билан ҳамоҳанг.\nTeliaSonera Ўзбекистон ҳукуматидан 3 G ва 4G лицензияларидан фойдаланиш ҳуқуқини сотиб олиш учун Президент Каримов оиласига яқин шахсларга юзлаб миллион доллар пора берганликда айбланади.\nШвециядаги текширувлар TeliaSonera раҳбари Ларса Нюберг ва ватор бошқарувчиларнинг истеъфосига олиб келган.\nУшбу тергов доирасида Президент Каримовнинг тўнғич қизи Гулнора Каримовага яқин қатор шахсларга айблов эълон қилинган ва Гулнора Каримованинг Франция ва Швейцариядаги уйларига рейдлар уюштирилган.\nШвециялик журналист Ола Вестербергнинг айтишича, "Телиасонера" иши бўйича текширув жараёни шу йил охирларида ниҳоясига етиши кутилмоқда.\nАйни пайтда Швецияда сиртдан айблов эълон қилинган қатор Ўзбекистон фуқаролари ҳозирнинг ўзида Ўзбекистон Бош прокуратураси олиб борган жиноят иши бўйича ватанларида узоқ йиллик қамоқ жазоларига маҳкум этилган.\nКоррупция можароси марказида бўлган Президентнинг тўнғич қизи Гулнора Каримова эса Тошкентда уй қамоғида деб ишонилади.\nImage caption МТС 2014 йил охирида Ўзбекистонга қайтган\nVimpelСom ширкати АҚШдаги текширувлардан хабардор эканлигини айтган, аммо жараённинг бориши ҳақида шарҳ беришдан бош тортган.\n"Биз текширув жараёнида ҳокимият идоралари билан тўла ҳамкорлик қилишда давом этамиз", - деб айтган VimpelСom вакили Артем Минаев "Интерфакс" агентлиги билан суҳбатда.\n"Ўзбек иши" билан ҳозирда АҚШ Адлия вазирлигидан ташқари, VimpelСom ширкатининг бош қароргоҳи жойлашган Голландия, Швеция, Швейцария ҳуқуқ-тартибот идоралари, шунингдек, АҚШнинг Қимматбаҳо қоғозлар ва биржалар бўйича комиссияси шуғулланаётгани айтилади.\nMTS ҳозирча АҚШдаги маҳкама даъвоси юзасидан шарҳ бермаган.\n2012 йилда MTSнинг Ўзбекистондаги шўъба корхонаси бўлган Уздунробита солиқдан қочиш ва ноқонуний даромадларни ўзлаштиришда айбланганди.\nУздунробитанинг қатор раҳбарлари қамоқ жазоларига маҳкум этилиб, мол-мулки мусодара қилинган.\nMTS нинг бош ҳиссадори бўлган АФК "Система" ширкати раҳбарияти ўзбек томонининг айбловларини рад этган ва Тошкент шаҳар хўжалик судининг қарори устидан Нью-Йоркдаги халқаро маҳкамага мурожаат этган.\nАммо пировардида MTS Ўзбекистон ҳукумати билан муроса битимини имзолаган ва 2014 йил декабрида UMS номи остида Ўзбекистон бозорига қайтган.\nMTS нинг Ўзбекистонга қайтиши Президентнинг тўнғич қизи Гулнора Каримованинг бизнес ҳамкорлари бўлган Гаяне Авакян ва Рустам Мадумаровларнинг узоқ йиллик қамоқ жазоларига маҳкум этилиши билан бир вақтга тўғри келган.\nЎзбекистон маҳкамаси уларни иқтисодий жиноятлар, шунингдек, одам ўғирлаш ва уюшган жиноий гуруҳ тузишда айблаган.\nForbs нашри MTS Ўзбекистон бозорида ўзи дуч келган муаммоларда Гулнора Каримовани айблаши ҳақида ёзган.\nАввалроқ Оврўпода эълон қилинган ҳисоботда Гулнора Каримова Ўзбекистоннинг сердаромад телекоммуникация бозорида катта улуш ва таъсирга эга бўлгани иддао қилинган.


15:41 / 28.06.2019 | Nargiza | 9649\nАссалому алайкум! Биламизки динимизда кўп хотинликка рухсат берилган ва бунинг ўзига хос шартлари бор. Аёлларининг ўртасида адолатли бўлиш каби мисол учун иккинчи хотинни олишдан олдин биринчи хотини ва ота-онасининг розилигини олиш муҳимми ёки улардан беркитиб иккинчи никоҳ ўқиттириб, беркитиб яшаб юрса бўладими?\n– Ва алайкум ассалом! Бу савол ҳам бир кунда бир неча маротабадан такрорланадиган саволлардан. Аслида саволни қурилиши бузуқ, нотўғри. Бу ерда эркак кишилар ўзининг шаҳвоний ҳожати учун бошқа, яъни ўзининг хотинини устига хотин олиш мақсадида ва уни бировдан яшириш, билдирмаслик мақсадида туғилган савол ҳисобланади. Бунинг ўрнига "исломда кўп хотинликка иккита аёлга уйланишга қўйилган шартлар нима?" деб сўралса яхши бўлар эди. Ҳозирги кунда мана шу масалани динда бор экан рухсат берилган экан, суннат экан, шунинг учун қилаяпмиз деган пеш гапларни гапирилади, баҳоналарни топилади. Лекин, диндаги руҳсатни шартлари нима, дин қайси ҳолатларда рухсат берган, нима учун рухсат берган, бу маъноларни биров сўрашга ботинмайди ҳам, "сўрасам елкамга янги вазифа тушиб қолади" деган маънода бундай саволлардан қочишади. Балки биринчи хотин билмаса, ота-онам билмаса нима бўлади маънодаги саволларни бераверади. Исломда бирдан ортиқ аёлга уйланиш учун асосий шартлардан бири-адолат. Яъни, бирдан ортиқ хотиннинг орасида адолат ўрнатиш асосий шарт ҳисобланади. Иккита хотини бор одам ҳамма жиҳатдан иккови хотинга тенг қараши керак. Уй жой масаласида, кийим-кечак масаласида, озиқ-овқат масаласида, дам олиш, даволаниш ва қўйинки оилада бўладиган ҳар бир сарф-харажат, муомала маъноларида тенг қараши керак. Шунингдек, кечаси бир кун биттаси билан, иккинчи кун бошқаси билан бирга ётишни ҳам таъминлаши керак. Ана шу асосий шарт ҳисобланади. Аллоҳ таоло Қуръонда: “Агар адолат қила олмасликдан қўрқсангиз, битта билан кифояланинг” деган. Адолат эса ҳалиги ҳолат бўлади. Мана шу ҳолатни, мана шу шартни ҳар бир одам яхши билиши керак. Ҳозирги воқелигимизга қарайдиган бўлсак, адолат масаласида амал қилаётган кишини кўришимиз маҳол иш, жуда кам, ниҳоятда оз бўлиши мумкин. Шахсан мен ва мени атрофимдаги кишилар ҳали кўриб "шу нарса ҳақиқатдан шариатда келган адолатни юритилётганлигига гувоҳмиз" дейдиган ҳолатимиз йўқ. Кўпчилик хотинни иккита қилиб олади, катта хотин кучлироқ, забардастроқ бўлса, қўрққанидан ундан кичигини умуман билдирмайди. Қачон бир қочиб беркиниб имконини топганда олдига кириб чиқади. Аксинча, катта хотин ёвошроқ бўлса, соддароқ бўлса, уни умуман ташлаб бола-чақаси билан иккинчи ёш хотинга ўтади, ўша билан юради. Буни умуман одам ўрнида кўрадиган(кўрмайдиган) ҳолатлари тез-тез учрайди. Мана шу нарсаларга эътиборни беришимиз керак. Энди, саволни ўзига, агар нотўғри қўйилган бўлса ҳам ўзига қайтадиган бўлсак, никоҳни никоҳ бўлиши учун учта фарз бор. Унинг биттаси маҳр, яъни эр бўлаётган киши, хотин бўлишга рози бўлаётган аёлга, қизга маҳр бериши фарз. Иккинчиси, энг камида икки эр киши ёки бир эр икки хотин киши гувоҳ бўлиши шарт. Учинчиси ижоб ва қабул: эр-хотин бўлаётган кишилар бир-бирига шу никоҳ қуриб, яъни оила қуриш ниятларида ўз розиликларини баён этишлари керак, бир-бирлари эшитишлари ва гувоҳлари ҳам эшитишлари лозим. Мана уч нарса фарз адо бўлса никоҳ бўлади. Энди гувоҳларга "мени уйланганимни бировга айтма" деб шарт қўйса, уламолар ихтилоф қилган: "бу сир никоҳга айланиб қолади, бунда никоҳи тўғри бўлмайди" деган гапларни айтганлари ҳам бор, "йўқ гувоҳ бўлдими, ана шу билан иш битди" деган уламолар ҳам бор.\nҚуйидаги ҳукм 2-3-4-хотинларга ҳам тегишли.


Бельгия Евро-2016 турнирида ғолиб чиқса, футболчилар 704 минг евродан мукофот олади\n19:21 / 05.04.2016\nБельгия терма жамоаси футболчилари 2016 йилги Европа чемпионатида ғолиб бўлиш эвазига оладиган мукофот пуллари миқдори маълум қилинди. Маҳаллий нашрларда ёзилишича, бельгиялик футболчиларнинг ҳар бири турнирдаги ғолиблик эвазига 704 минг евродан мукофот олади.\nТаққослаш учун, турнирдаги ғолиблик учун Германия терма жамоаси футболчиларига 300 минг евродан мукофот пули ваъда қилинган.\nЭслатиб ўтамиз, айни вақтда Бельгия терма жамоаси ФИФА рейтингида биринчи ўринда жойлашган.\nФранция майдонларида ўтказиладиган чемпионатда ғолиб бўлиш имкониятлари юқори баҳоланаётган термалар қаторида мезбонлар ва бельгияликлардан ташқари Германия, Испания ва Англия терма жамоалари номи қайд этилган.


15.07.2019 15:25 0 31870\n1 ОАВ: Тошкент шаҳри прокурори ишдан кетди 01:17\nТошкент шаҳар прокурори Шерзод Облоқулов лавозимини тарк этган. Бу ҳақда «Kun.uz» хабар берди.\n«Айни вақтда унинг ишдан кетиш сабаби маълум эмас. Шунингдек, унинг ўрнига ким тайинлангани ҳақида ҳам маълумот йўқ» дейилади хабарда.\nШунингдек, аввалги матубот котиби Сурайё Раҳмонова ўрнига Ҳаёт Шамсуддинов ушбу лавозимга тайинланди.\nпрокуратура Тошкент шаҳри Шерзод Облоқулов\nҲуқуқ 08/06, 20:18\nЖиноятчи икки машинани пачоқ қилди\nҲодиса 08/06, 13:36\nҲодиса 06/06, 12:02\nУргутда қотиллик. 26 ёшли эркак 50 ёшли танишини ўлдириб қўйди


Ўзбекистон 263 12.04.2019 07:57:20\nШиркат, яъни халқ тили билан айтганда “жэк” ҳақида гап кетганда, айрим фуқароларимизда салбий таассурот уйғонади. Негаки, кўпқаватли уйда яшайдиган киши борки, “дом” даги баъзи бир камчилик ёки муаммони бартараф этиб беришни сўраб, хусусий уй-жой мулкдорлари ширкатларига мурожаат қилганда, у ердан муроди ҳосил бўлмай қайтади. Натижада одамлар орасида “квартплатани ўзи нима учун тўлаймиз” қабилидаги саволлар туғилаверади. Ва бу ҳақли эътироз, албатта.\nУшбу соҳадаги жуда кўп масала ва муаммоларга барҳам бериш мақсадида “Кўп квартирали уйларни бошқариш” тўғрисида Ўзбекистон Республикаси янги таҳрирдаги қонуни лойиҳаси ишлаб чиқилди ва Олий Мажлисга киритилди. Бу ҳақда миллий матбуот марказида бўлиб ўтган матбуот анжуманида Уй-жой коммунал хизмат кўрсатиш вазири ўринбосари Назиржон Назиров маълум қилди. Унинг айтишича, ушбу қонун қабул қилингач, бу борадаги тизим тубдан ўзгаради.\nБундан ташқари, вазир ўринбосари республикамизда бу йўналишдаги айрим ўткир муаммолар хусусида ҳам тўхталди. Айни пайтда уларни ҳал этиш чоралари кўрилмоқда. Жумладан, мутасаддининг сўзларига кўра, бугунги кунда республикамиз бўйича авария ва шунга яқинроқ ҳолатдаги 411 та кўпқаватли уй мавжуд. Уларда аҳоли истиқомат қилмоқда. Мазкур жойларда Қурилиш вазирлиги билан ҳамкорликда инструментал ўрганиш олиб борилди. Эндиликда ушбу уйларнинг қанчаси яшаш учун яроқсиз деб топилса, улар ўрнига шунча янгиси қуриб берилади, қолгани эса зарур даражада таъмирланади.\nН. Назиров тақдим этган маълумотларга қараганда, ҳозир республикамизнинг 65 фоиз аҳолиси, яъни, 21,2 миллион киши марказлашган ичимлик суви билан таъминланган. Ҳар йили бу кўрсаткич ошириб борилмоқда. Масалан, ўтган йил давомида сув таъминоти даражаси 1,3 фоизга ошди. Сув ишлаб чиқариш 10 фоиздан юқорилади.\n— Албатта, аҳолига сувни етказиб беришдан олдин, у албатта лабораториядан ўтиши шарт, — дейди вазир ўринбосари. Бунинг учун тизимда 12 та марказлашган ва 49 та объектда сувга алоҳида, оқовага ҳам сифат назорати бўйича лабораториялар ташкил этилди. Жами 76 та лабораториянинг иш фаолияти талаб даражасига келтирилди. Бу жуда муҳим. Негаки, Тошкент шаҳрида сувимиз мазали, Сирдарёдан нариёғига ўтилса, сув шўрланишни бошлаган. Шу боис, сувни тузсизлантирадиган, уни чучуклаштирадиган қурилмалар республика бўйича ўрнатилмоқда. Улар сувни тозалаб, дистилланган таъм беради.\nхусусий уй-жой мулкдорлари ширкатлари Уй-жой коммунал хизмат кўрсатиш вазирлиги


12 февраль куни Ўзбекистонда қандай об-ҳаво кутилмоқда\nҲайрли кун, Меҳмон!\nБугун 19-август 17:12\nҚўшилган вақти: 11.02.2019, 17:40\nРеспублика Гидрометеорология марказининг хабар беришича, 12 февраль куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 2-4, кундузи 14-16 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади.\nБухоро ва Навоий вилоятларида ҳаво ўзгариб туради, айрим жойларда ёмғир ёғиб, туман тушиши мумкин. Шарқдан секундига 7-12 метр тезликда шамол эсади. Кечаси 2-7, кундузи 10-15 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 2-7, кундузи 12-17 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, айрим жойларда ёмғир ёғиб, туман тушиши мумкин. Шарқдан секундига 7-12 метр тезликда шамол эсади. Кечаси 5-10, кундузи 12-17 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5, кундузи 7-12 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёғингарчилик бўлади (ёмғир, қор). Қор кўчиши хавфи бор. Айрим жойларда туман тушиши мумкин. Ғарбдан секундига 7-12 метр тезликда шамол эсади. Кечаси 4-9 даража совуқ, кундузи 5-10 даража илиқ бўлади.


Бош саҳифа Илм ва фанТарихҲамидулла Дадабоев. Соҳибқиронга ато қилинган хислатлар\nАмир Темур тарихини ёритишга бағишланган манбаларни ўрганиш, қайта-қайта мутолаа қилиш уларда Соҳибқиронга хос кўпдан-кўп хислатлар ўз ифодасини топганлиги борасида мулоҳаза юритиш имкониятини туғдиради.\nБуюк аждодимизнинг суврати ва сийрати ҳақида гап кетганда, биз, авваламбор, унинг марказлашган давлатни барпо этиш йўлидаги стратегияси, жаҳон ҳарб санъатининг ривожига қўшган улкан ҳиссаси, ижтимоий, сиёсий, иқтисодий, маданий, диний нуқтаи назардан жаҳон тараққиётида тутган ўрни, эл-улус равнақи, халқ фаровонлиги, юрт тинчлиги сингари устувор йўналишлардаги фаолиятига кўпроқ диққат қаратамиз. Бундай ёндашишга эътироз бўлиши мумкин эмас. Зеро, Соҳибқиронга бутун жаҳон кўламида шуҳрат келтирган, номини Машриқдан Мағрибга қадар достон қилган сифатлар ичида қайд этилган жиҳатлар, яъни умум манфаатига хизмат қилиш асосий ўринни эгаллайди, десак асло хато қилмаган бўламиз.\nТарихий ёдгорликларда Амир Темурга хос тўғрилик, сахийлик, ростгўйлик, бағрикенглик, марҳаматлилик, меҳрибонлик, мурувватпешалик, содиқлик каби хусусиятлар ҳаётий лавҳаларда реал гавдалантирилган. Таъкидланган жиҳатларни чуқур таҳлил этиш Соҳибқирон ҳаёти, серқирра фаолиятини тўлароқ билиб олишга хизмат қилади.\n1365 йили Тошкент ва Чиноз оралиғида Жета ҳукмдори Илёсхўжа лашкари билан бўлган жангдан сўнг Амир Ҳусайн Соли Саройга (Амударё бўйидаги шаҳар; кейинчалик Сарой деб номланган), Амир Темур эса, ўзининг юрти Кешга келиб тушади. Беҳисоб жангу жадаллар, ҳаёт ташвишлари ва машаққатларидан чарчаган саркарда бироз вақтини осойишталикда ўтказиш, муборак хотирини шод этиш истагида бўлади. Бироқ бу бахтиёрлик узоққа чўзилмайди. Амир Ҳусайннинг такаббурлиги, ноқонуний хатти-ҳаракати кўпчилик дилида унга нисбатан нафрат ва ғазабнинг уйғонишига сабаб бўлади. Аммо, токи Амир Темур амир Ҳусайн билан иттифоқдош экан, бирор кимса унга душманлигини очиқдан-очиқ намойиш қила олмаслигини ҳамма яхши тушунарди. Шу сабабли икки иттифоқчи ўртасига низо солиш, уларни бир-бирига қарама-қарши қўйиш ғаразида амир Мусо, Боязид Жалойирнинг ўғли Али Дарвеш ва Фарҳод исмли шахс Тармаршинхоннинг хотинларидан бўлмиш Ўрду хотун билан тил бириктириб, фитна уюштирадилар. Улар: “Амир Темур амир Ҳусайнга қарши душманлик йўлига кириб, бу ишни амалга ошириш режаси билан машғул. Бизлар буни хайриҳоҳлик билан маълум қилмоқдамиз”, деган мазмунда ёлғон ва бўҳтонга тўла сохта бир мактуб тузиб, амир Ҳусайнга жўнатишади. Амир Ҳусайн ҳақиқатдан йироқ бу мактубдан хабар топгач ваҳимага тушади ва у ҳақда хонга маълумот етказади. Хон бир кишини ёрлиқ билан Соҳибқирон томон йўллайди. Ёрлиғида Амир Темур ҳамда мактуб эгаларининг Самарқандга, Ўрду хотун ҳузурига зудликда йиғилиши, у ерда текшириш ўтказилиб, даъвонинг тўғри-нотўғрилигини аниқлаш масаласи қўйилади. Бу сўз Соҳибқиронга етгач, ўзининг ҳақлигини исботлаш, ноҳақ айбланганлигини ва туҳматга қолганлигини ошкор этиш учун дарҳол Самарқанд томон от суради. Амир Темурнинг келишидан хабар топган фитначилар тафтиш ўтказилса шарманда бўлиб қолиш ва ясоққа тортилиш хавфидан қўрқиб, Хўжанд томон равона бўладилар.\nСарбадорларни ҳийла-найранг билан маҳв этиб, Самарқандни эгаллаган амир Ҳусайн фаолиятида омадсизлик ва бахтсизлик белгилари кўрина бошлайди. Ҳукмдорлар обрў-эътибори, шаънига муносиб бўлмаган хасислик, очкўзлик, ваҳшийлик каби иллатлар унинг вужудида яққол зоҳир бўлади, мол-дунё тўплашга муккаси билан шўнғиб кетади…\nАмир Ҳусайнга қарши юришлардан бирида Соҳибқирон бекларидан Дуваррака ва Шайх Али баҳодир Қарши яқинида суриштирмасдан у ерда тўхтаб турган савдо карвони аҳлини душман хаёл қилиб, улар билан жангга киради. Ғолиб келган беклар савдогарлардан катта миқдордаги ипак матони ўлжа сифатида олиб, Амир Темур ҳузурига келтирадилар. Масаланинг асл моҳиятини тезликда аниқлаган Соҳибқирон амирларини койиб, изза қилади ва матони кам-кўстсиз эгаларига қайтаради.\nАмир Темур ташаббусига мувофиқ амир Ҳусайн ва Соҳибқирон ўртасида узилган дўстлик, ҳамкорлик робиталарини қайта тиклашга ҳар икки томондан мойиллик пайдо бўлади. Ҳусайн амир Мусо ва Ўлжайтуни ўн минг кишилик қўшин билан жўнатиб, уларга Соҳибқиронни рози қилиш, у билан албатта сулҳ тузиш борасида топшириқ беради. Соҳибқирон ва амир Ҳусайн юборган элчилар Кўҳак сувига яқин Алиобод мавзеида учрашадилар. Элчи томоннинг юз киши билан келганлигини кўрган баъзи мулозимлар Соҳибқиронга: “Амир Ҳусайннинг номдор саркардалари шулардир, агар уларни қўлга олсак, унда бизга қарши туришга куч-қуввати етадиган ўзга кишиси қолмайди. Қулай фурсатдан фойдаланиб қолиш керак”, деган мулоҳазани билдиришади. Амир Темур айтилган сўзларга қулоқ солмайди. Аксинча, ”аҳдни бузмоқ мардликдан эмас” принципига содиқ қолиб, элчиларнинг ҳурматини жойига қўяди. Оқибатда, икки томон дўстлик ва ҳамжиҳатлик аҳдини янгилаб, кудурат ва душманликни ўртадан кўтарадилар.\nБадахшонда олиб борилган ҳарбий ҳаракатлар пайтида Соҳибқироннинг Жаҳон Малик сардорлигидаги илғор қисми кўп ўлжа билан ортга қайтаётганида душманлар уларнинг йўлини тўсиб, олдирган ўлжаларининг ҳаммасини қайтариб оладилар, баъзи аскарларни ҳалок қиладилар. Олти юз ўттиз кишини отдан қулатиб, тутқун этадилар. Мазкур нохуш хабар Амир Темурга етгач, у бадахшонликларнинг бир неча ўн баравар лашкарига қарши жанг қилади, хавф-хатар остида қолган кишиларни тутқунликдан озод этади. Тарихий манбалар Соҳибқироннинг кейинчалик ”Мен кўпдан-кўп жангу жадаллар қилдим. Кўп қийинчиликларни бошимдан кечирдим. Аммо ушбу жангдан қаттиғини кўрмадим”, деган сўзларини келтиргани маълум.\nТарихнинг гувоҳлик беришича, Соҳибқирон мамлакат равнақи йўлида жонбозлик кўрсатган, ҳаёти хавф остида қолишига қарамай ҳар қандай шахсни эъзозлаган, қадрлаган ва муносиб тақдирлаган. 1370 йили Балхдан Самарқандга қайтган Амир Темур яқин сафдошлари, хослари, мулозимлари ва хайрихоҳларини турли сийловлар ва марҳаматларга сазовор қилади. Ҳар бир кишининг салтанатда тутган ўрни ва мавқеига қараб олий мансаблар ҳамда мартабалар билан сарафроз қилади. Алалхусус, амир Довудга Самарқанд доруғалиги, Чоку, Сайфуддин, Аббос, Искандар, Оламшайх, Ардашер қавчинларга лашкар амирлиги ва тавочиликни топширади. Сари Буға, Ҳусайн барлос, Оқ буға, Элчи Баҳодир каби амиру бекларни девон амири этиб тайинлайди. Хуллас, ҳар бир киши имкониятига кўра бирор-бир иш ёки хизматга эга бўлади.\n1371 — 1372 йилларда Соҳибқироннинг лутфу марҳаматига муяссар бўлиб юрган бир гуруҳ беклар, хусусан, амир Мусо, Зиндачашм, Абу Исҳоқ Ясавурий Амир Темурга суиқасд уюштиришга аҳдлашадилар. Бу гуруҳга Хонзода Абул Маолий Термизий ҳамда шайх Абул Лайс Самарқандий ҳам аралашиб қолган эди. Уларнинг режасига биноан, Амир Темур Ўтрор яқинидаги Қаросмон мавзеида ов билан машғул бўлган чоғда қўлга олиниши керак эди. Мазкур суиқасддан хабар топган Соҳибқирон уларни ҳибсга олиб, сўроқ қилишга фармон беради. Суриштириш ва юзлаштириш натижасида фитначи гуруҳнинг исён ҳамда хиёнат қилмоқчи эканлиги исботланади. Шунга қарамай, Амир Темур қадимий дўстлиги ҳаққи, Сароймулкхонимнинг бўласи бўлганлиги ҳамда ўзаро қуда-андалик мавжудлигини ҳисобга олиб амир Мусонинг гуноҳидан ўтади. Насаби Расул алайҳис-саломнинг силсиласига уланган Хонзодага вилоятдан чиқиб кетиш, шайх Абул Лайсга эса, ҳаж сафарига жўнаш буюрилади. Зиндачашм кишанланиб, Самарқандга олиб кетилади. Абу Исҳоқ Ясавурий амир Сайфуддиннинг илтимосига кўра Соҳибқирон томонидан бутунлай афв этилади.\nИбн Арабшоҳ тан олганидек, Амир Темур қўрқмас, шижоатли, жасоратли кишиларни ёқтирар, довюрак ва мардларни ҳурмат қилар эди. Соҳибқирон муайян кишининг мавжуд айбини ошкора этмаслик, унинг иззатини тўкмасликка қаттиқ риоя қилган. Тўхтамишга қарши сафарлардан бирида кўп саркардалар мардоналик ва ботирлик кўрсатиб турган бир чоғда Бурхон ўғлон ихтиёрини қўлдан бериб, жанг майдонини ташлаб қочган эди. Соҳибқирон унинг бу нолойиқ ҳаракатидан воқиф бўлса-да, чингизийзода йигитнинг айбини ёпади, шаънини сақлаб қолади. 1398 йили Кобулнинг шимоли-шарқидаги тоғли вилоят томон Рустам мирзо қатори Бурхон ўғлон ҳам катта қўшинга бош қилиб юборилади. Соҳибқирон Бурҳон ўғлон ёрдамида бирор иш амалга оширилар, унинг мардоналиги билан бирор муҳим ғалаба қўлга киритилар деган фикрда эди. Аммо, таассуфлар бўлсинки, Бурхон ўғлоннинг юраксизлиги бу гал ҳам унга панд беради, душманнинг қорасини кўрмай туриб, совутини ташлаб қочишга мойиллик кўрсатади. Соҳибқирон қўрқоқ ва юраксиз лашкарбоши ўрнига кейинчалик шахсий тарбияси туфайли етук саркарда бўлиб етишган Муҳаммад Озодни тайинлашда янглишмаган эди.\nҚаҳрамонлик, жавонмардлик ва, айниқса, шахсий матонат йигитлик пайтида маълум сабабга кўра жисмонан шикаст топган Амир Темур учун ҳам бегона хислат эмас. Савашларда жаҳонгир кўрсатган ботирлик ва жасурлик, сабот ва матонат халқимизнинг қалб тўридан ўрин олган, тилларда достон бўлган, турли афсона ва ривоятларнинг туғилишига сабаб бўлган эди.\n1379 йили Урганчни муҳосара қилиш чоғида Хоразм ҳукмдори Юсуф Сўфи Амир Темурни яккама-якка олишувга чақиради. Соҳибқирон рақиб даъватини иккиланмасдан қабул қилади. Олишув учун зарур бўлган қурол-яроғ билан ораста бўлган Амир Темур ўйноқи тулпорида ҳандақ ёқасига келади ва қалъа бурж ҳамда борулари паноҳида бўлган Юсуф Сўфини кураш майдонига чорлайди. Бироқ Амир Темурнинг шиддат билан жанггоҳда рахш суришини кўриб, ўз сўзидан қайтган Юсуф Сўфи Соҳибқирон билан юзма-юз жанг қилишдан қўрғонда қолишни маъқул кўради.\nУшбу воқеадан оз фурсат ўтмай, Термиздан келтирилган, эндигина дум бериб етилган, тилни ёрувчи қовунларни Амир Темур дастурхонига тортишади. Соҳибқирон тарвузларни ўз ғаними билан баҳам кўрмоққа қарор қилади ва уларнинг бир қисмини олтин лаганларда Юсуф Сўфига юборади. Амир Темурнинг зоҳир тантилигини ўзи учун ҳақорат ёки камситиш деб тушунган Урганч ҳокими қовунларни сувга ирғитади, лаганларни эса дарвозабонга инъом қилади…\n← Аввалги Аввалги Ҳаким Сатторий. Чақинли лаҳзалар (2007)\nКейинги → Кейинги: Баҳодир Карим. «Қаро кўзлари, камон қошлари…»


07 август 2020, Тошкент вақти: 13:42\nҚрим. Красногвардейский райони. Қримтатарлар сиёсий маҳбуслар ҳақига дуо қилмоқда. 2017 йил, 23 сентябрь.\nЖиддий қонун бузилишлари орасида одамларнинг ғойиб бўлиши¸ асоссиз қамоққа олишлар, қийноқлар ва ноқонуний депортациялар мавжудлиги айтилган БМТнинг Инсон ҳуқуқлари бўйича Олий комиссари идораси ҳисоботида.\nЭкспертлар фикрича, Россия расмийларининг ҳатти-ҳаракатидан асосан қрим татарлари энг кўп жабр кўрган.\nҲисоботга кўра, аннексия қилинган Қримнинг ўнг минглаб аҳолисига мажбуран Россия фуқаролиги берилган. Россия фуқаролигидан воз кечганлар эса қийинчиликлар билан тўқнаш келган. Жумладан, давлат хизматчиларига агар Россия фуқаролигини олмайдиган бўлсалар,ишдан бўшатилиш билан тазйиқ кўрсатилган.\nЯрим оролда Россия қонунларига ўтилиши нотижорат ташкилотлари, ОАВ ва диний ҳамжамият учун мураккабликларни келтириб чиқарган. Аннексияга қарши бўлганларнинг фикрларини эркин ифода қилиш, тинч намойишлар ўтказиш ва диний эътиқодлари билан боғлиқ ҳуқуқлар бир неча бор бузилган.\nБМТ баёнотига кўра, буларнинг ҳаммаси Женева конвенциясига зид ва халқаро ҳуқуқ тамойилларини бузади. Ҳисоботда таъкидланишича, Қримда инсон ҳуқуқлари билан боғлиқ қайд қилинган бузилишларни самарали текшириш борасида ҳукумат ҳеч нарса қилмаган.\nЕвропа Иттифоқи Қримга сармоя киритиш тақиқини яна бир йилга узайтирди\nХалқаро трибунал Москва қрим татарлари ҳуқуқини кафолатлаши шартлиги тўғрисида қарор чиқарди


1 йил аввал 3481 Шайх Муҳаммад Содиқ Муҳаммад Юсуф\n«Дарҳақиқат, кўпларини адаштирдилар. Ва (Сен) золимларга залолатдан бошқани зиёда қилма» («Нуҳ» сураси, 24-оят).\nКўриниб турибдики, Нуҳ алайҳиссаломнинг бу дуолари ниҳоятда аламли дуодир. Нуҳ алайҳиссалом ўз қавмларига қилган ушбу дуоибадни Аллоҳ субҳанаҳу ва таоло у зотга «Сенинг қавмингдан ҳозир иймонга келганларидан ўзгаси зинҳор иймонга келмас», деб хабар берганидан сўнг, уларнинг иймонларидан ноумид бўлиб туриб қилганлар.\n«Хатолари туфайли ғарқ қилиниб, оловга киритилдилар. Бас, ўзларига Аллоҳдан ўзга ёрдамчи топа олмадилар» («Нуҳ» сураси, 25-оят).\nУламоларимиз ушбу оятни «Қабр азобига далилдир», деганлар. Чунки Нуҳ алайҳиссаломнинг қавмлари тўфонга ғарқ қилинганларидан сўнг оловга киритилганлари ҳақида сўз кетмоқда. Охират олови қиёматда бўлиши ҳаммага маълум ва машҳур. Шундан маълум бўладики, ушбу оятда хабари берилган Нуҳ алайҳиссаломнинг қавми киритилган оловдан мурод қабр оловининг азобидир.\nСўнгра Нуҳ алайҳиссалом дуода давом этдилар:\n«Ва Нуҳ деди: «Роббим! Ер юзида кофирлардан бирорта қимир этганини қўймагин! Албатта, Сен уларни қўйиб берсанг, бандаларингни адаштирадилар ва фожиру кофирдан бошқани туғмаслар» («Нуҳ» сураси, 26–27-оятлар).\nНуҳ алайҳиссалом Аллоҳ таолога бирорта ҳам кофирни қўймай, ҳалок қилишини сўраб қилган дуоларидан сўнг бу дуонинг сабабини «Уларни тирик қўйсанг, бандаларингни адаштирадилар ва фожиру кофирдан бошқа туғмайдилар», деб изоҳламоқдалар.\n«Нуҳ алайҳиссалом бу нарсани қаердан билганлар?» деган саволга уламоларимиз «Узоқ давом этган тажрибадан», деб жавоб берганлар. У зот қавмнинг табиатини билар эдилар, тажрибадан ўтказганлар. Улардан бири боласини Нуҳ алайҳиссаломнинг олдиларига олиб келиб, у зотни кўрсатиб: «Эй болам, мана бундан эҳтиёт бўл, у каззобдир», дер эди. Шундай қилиб, катталар ҳам, ёшлар ҳам бузилиб, ҳеч ким иймонга келмас эди.\nНуҳ алайҳиссалом ўтган оятда кофирларни дуоибад қилганларидан сўнг энди келадиган оятда мўминларни хайрли дуо қиладилар:\n«Роббим! Мени, ота-онамни, уйимга мўмин бўлиб кирганларни ва мўминлару мўминаларни мағфират қилгин! Ва золимларга фалокатдан бошқани зиёда қилма!» («Нуҳ» сураси, 28-оят).\nНуҳ алайҳиссаломнинг дуолари қабул бўлди. Аллоҳ таоло кофирларни битта ҳам қўймай, ҳалок қилди. Чунки улар инсоният баданига тушган қорасон касали каби эдилар. Уларни кесиб ташламаса бўлмас эди.\nҚуръони Карим Исломга мухолифлар билан бўлган тортишувларда ўтган пайғамбарлар ва уларнинг қавмлари қиссаларини таъсир қилувчи бир ибрат сифатида ишлатган. Шу билан бирга, бу қиссалар мушриклардан кўплаб озор кўрган, машаққат чеккан Пайғамбар алайҳиссалом ва у зотга эргашган мусулмонлар қалбини таскин топтириш ва қувватлантириш учун ҳам зарур бўлган.


Жанубий Ёлотон жаҳондаги иккинчи йирик газ кони дея тан олинди - BBC News O'zbek\nТуркманистон Жанубий Ёлотон конидаги табиий газ ҳажми 21,2 триллион кубометрни ташкил этиши мумкин.\nБританиянинг Gaffney, Cline and Associates ширкатига кўра, бу Туркманистонни Оврўпо ва Хитойни газ етказиб берувчи йирик таъминотчига айланишига имкон яратади.\nШиркат ўтказган тадқиқот натижаларига асосланиб, Жанубий Ёлотондаги табиий газ ҳажми 13,1дан 21,2 триллион кубометргача бўлиши мумкинлигини айтган ва уни газ заҳираси ҳажми бўйича жаҳонда иккинчи ўринга қўйган.\nБританиянинг Gaffney, Cline and Associates 2008 йил туркман газ кони 14 триллион кубометрдан кўпроқ газга эга дея тахмин қилганди.\nЭнди Жанубий Ёлотон газ ҳажми жиҳатдан Эрондаги Жанубий Форс-Шимолий Гумбаз конидан кейинги ўринни эгаллашиши айтилади.\nЎзбекистондан иқтисодий шарҳловчи Анвар Ҳусайиновнинг айтишича, Туркманистонда йирик газ заҳиралари борлиги маълум эди, аммо бунинг илмий ҳисоб-китоблар билан тақдим этилиши "Туркманистоннинг иқтисодий потенциалини дунёга кўз-кўз қилиш" жиҳатдан аҳамиятлидир.\n"Туркманистон шу пайтгача газини фақат Россияга чиқарган ва Россияга қаттиқ боғланган эди. Россия ўша транспорт тизимининг эгаси сифатида Турманистонга ўзини нархларини белгилаб берар эди. Яъни, харидор ўз нархини белгилаб берар, ишлаб чиқарувчи эса, харидорнинг нархига бўйсунишга мажбур эди", дейди у.\nАммо, кейинги пайтда вазият ўзгарган, Хитой ҳам туркман гази бўйича йирик шартномаларни қўлга киритган.\nАллақачон Туркманистонда газ қувури ётқизган Пекин Жанубий Ёлотонни ишга тушириш бўйича ҳам келишувлар имзолаган.\nБундан ташқари Туркманистонни Эрон билан боғловчи газ қувури ҳам бир йил олдин ишга туширилганди.\nЭнди Туркманистон нафақат Россия, Хитой ва Эрон балки Ғарбий Оврўпо, Ҳиндистон ва Покистонни ҳам газ билан таъминлаши мумкин.\nХитой Туркман газини олиш учун қувур ётқизар экан, ўсиб келаётган ва энергияга чанқоқ Ҳиндистон ҳам бугун Туркманистон газини тезроқ қўлга киритишга ошиқмоқда.\nЛекин, ўртадаги транзит мамлакат бўлмиш Афғонистон ҳамон нотинч ва шу боис Марказий Осиё газини жанубга элтадиган йўл хавфсизлиги учун кафолат йўқ.\nШунга қарамасдан, Покистон ва Ҳиндистон тарафи бу борадаги саъй-ҳаракатларини кучайтиришга интилмоқдалар.\nМарказий Осиёдаги газга бой иккинчи йирик мамлакат - Ўзбекистон ҳам фақат Россия ва минтақа бозори билан чекланмасдан, жаҳон бозорларига чиқмоқчи.\nАммо аҳолиси кўп Ўзбекистонда ички газ истеъмоли ҳам катта. Бунинг устига, Шўро даврида энг кўп газ қазиб олинган Ўзбекистонда табиий газ заҳиралари анча камайган.\nТадқиқотчиларга кўра, бир неча ўн йил ичида Ўзбекистон гази тугаши мумкин. Аммо Туркманистондаги газ заҳаралари бир неча асрларга етиши айтилади.


Қизингизни эрта узатманг, маҳкамага тортиласиз - BBC O'zbek\nҚизингизни эрта узатманг, маҳкамага тортиласиз\nТожикистонда балоғатга етмаган қизларини турмушга беришга уринган олти ота-она устидан маҳкама жараёни бошланган.\nМаҳаллий фаоллар маъмурий ва жиноий жавобгарлик кўзда тутилса-да, Ўзбекистонда ҳам бу каби анъана кучайиб бораётганини айтишади.\nТожикистондан олинган хабарларда айтилишича, маҳкамага тортилаётган ота-оналарнинг айбдор эканликлари тасдиқланса, улар беш йиллик қамоқ жазосига юз тутишлари мумкин.\nМаҳкама жараёни кечаётган жанубий Хатлон масъулларига кўра, сўнгги пайтларда вилоятда қизларни эрта турмушга узатиш ҳоллари хавотирли даражада ортган.\nТожикистон қонунчилигига мувофиқ, никоҳ ёши мамлакатда расман 18 қилиб белгиланган.\nАйрим маълумотларга кўра, Хатлон вилоятида никоҳ қурган оилаларнинг қарийб ярми ажралиб кетган.\nМасъуллар эса, бунинг сабабини айнан эрта никоҳлар билан боғлашади.\nУларга кўра, янги иш бошлаган маҳкама жараёни қизини ёш эрга бериш хаёлида юрган қолган ота-оналарга сабоқ бўлиши лозим.\nМамлакат диний уламолари ҳам масъуллар томонидан кўрилаётган мазкур чора-тадбирларни қўллашларини билдиришган.\nТожикистондаги аксарият бу каби анъананинг чуқур илдиз отишига 90-йиллар бошларида кузатилган фуқаролар уруши сабаб эканини айтишади.\nУларга кўра, қизларининг хавфсизликларини ўйлаб, ота-оналар уларни эрта узатиб юборишга ҳаракат қилишган.\nАммо, маҳаллий инсон ҳуқуқлари фаолларига кўра, 2000-йилларга келиб, вазият яна ўзгарган.\nРоссияга меҳнат муҳожирлигига кетаётган эркаклар сонининг кескин ошиши ота-оналарда "қизим эрсиз қолиб кетади", деган хавотирни кучайтирган.\nФаоллар никоҳ ёшидаги йигит ва қизлар орасидаги гендер нотенглиги ҳам эрта никоҳларга замин яратаётганини айтишади.\nЎзбекистонлик фаоллар ҳам сўнгги йилларда пойтахт Тошкент каби йирик шаҳарлар ва мамлакатнинг чекка қишлоқ ҳудудларида бу каби ҳоллар кўпайиб бораётганини таъкидлашади.\n"Ҳозирда 16, 17 ёки 18 ёш устида қизларни турмушга бериш ҳолатлари, айниқса, қишлоқ жойларида жуда кўплаб кузатилади", дейди "Эзгулик" инсон ҳуқуқларини сақлаш ташкилоти вакили Абдураҳмон Ташанов.\nФаол, ўз ўрнида, буни жамиятнинг ижтимоий психологияси билан боғлиқ ҳолат, деб ҳисоблашини айтади.\n"Бу қизларнинг ўртасида эрта турмушга бериш бўйича рақобатнинг кучайганлиги, миграция муаммолари туфайли эркаклар сонининг камайганлиги, одамларда динга бўлган интилишнинг кучайгани ва ўзбекча менталитет билан боғлиқ", дейди у.\nЎзбекистонлик фаол наздида бу каби тенденциянинг оқибатлари жамият учун аянчли бўлиши мумкин.\n"Турмушга енгил-елпи қараш, руҳан балоғатга етмай турмушга узатилган қизлар фарзандларининг жисмоний нуқсонлар билан туғилиши, руҳият билан боғлиқ ҳар хил муаммоларнинг юзага келиши, албатта, жамиятда маълум даражада ўзига хос ижтимоий портлашни келтириб чиқаради,.." дейди у:\nМаҳаллий фаол бу йўлда Ўзбекистон ҳукумати ҳозир қўлидан келган барча чораларни кўраётгани, аммо халқнинг менталитети, одамларнинг қарашлари ва жамиятдаги муаммолар бир кунда ўзгариб қолмаслигини таъкидлайди.\nТожикистон: 'Аёлларга қарши зўравонлик оғриқли мавзулигича қолмоқда'


Мана, Раматовга қўшимча топшириқ берилди. Ҳар ойда иккитадан чегарадош ҳудудда бир ҳафтадан яшайди. Керак бўлган одам, унинг ҳамма ваколати бор. Билардику, шу чегарадош ҳудудни. Нега бориб Сўхда ётиб келмаган?!\nЧегарадош ҳудудларнинг суви қандай, жойи қандай, хавфсизлиги қандай, вазият қандай, ичкаридаги муҳит қандай – Раматов бош. Кейин сиз етиб борасиз (А.Арипов – таҳр). Раматов диагноз қўяди, даволашга сиз. Диагноз деганим, ҳамма нарсани билиш керак. Мана, ўзингиз кўрдингиз одамларнинг кайфиятини.\nОддий-оддий масалалар-ку! Ҳеч қийин масала қўйилгани йўқ, бемалол ҳал қилса бўлади.\nЙиллар давомида ҳеч ким бормаган. Жуда бўлмаса «у халқ ёмон, оғир халқ» деганмиз. Нимага ёмон, талаб қилиш ёмонми?! Адолат-ку талаб қилиш. Бу жараён жуда кўп сабоқ берди. Жуда катта сабоқ», дея президентнинг сўзларини келтирмоқда Kun.uz.\nКиритилди: 00:07 04.06.2020. Ўқилди: 19504 марта. Фикрлар сони: 0 та.


«Квотабоз» – Давлат қабул комиссиясини тугатиш таклиф қилинди\nСенатнинг Фан, таълим ва соғлиқни сақлаш масалалари қўмитасининг экспертлар иштирокидаги йиғилишида шу ҳақда сўз борган.\nСенатор Одилжон Иминов Вазирлар Маҳкамаси ҳузуридаги Ўзбекистон олий таълим муассасаларига ўқишга қабул қилиш бўйича давлат комиссиясини танқид қилиб, унинг фаолиятини тугатиш таклифи билан чиқди. Бу ҳақда Kun.uz мухбири хабар бермоқда.\n«Қандай қилиб шунча йилдан бери магистратура қабуллари улар (Давлат қабул комиссияси) орқали белгиланяпти? Бу комиссия илм билан шуғулланаман дейдиганлар учун магистратурага йўл очиб бериш ўрнига квотабозлик билан шуғулланяпти.\nУ ерда коррупциядан тортиб ҳамма масала бор. Афсуски, ҳозиргача бу масалаларнинг ечимига етиб бўлмаяпти», – деган Одилжон Иминов 22 январ куни ўтказилган йиғилишда.\nСенаторнинг айтишича, у бир неча кун аввал Олий ва ўрта махсус таълим вазири Абдуқодир Тошқулов билан ҳам шу ҳақда суҳбатлашган.\n«Оддий мисол: бу комиссия тиббиёт институти магистратура бўлимининг аллергология йўналишига 2та ўрин ажратган. Бу йўналишга ўтган йили 3 нафар номзод ўқиш учун ҳужжат топширган. Аммо бу учала номзоднинг йиғган балли ўқишга кириш учун етмай қолган.\nМенга бу бўйича хатлар келяпти. Демак бу бизда аллергология бўйича мутахассислар чиқмаяпти деганими? Бу биздан PHD докторлари ҳам чиқмайди деганими? Нима булар саботаж қиляптими?\nБиз шу ҳолатни маълум қилиб Давлат қабул комиссиясига 2 ой аввал хат ёздик. Лекин улардан ҳалигача жавоб йўқ. Йўқ. Шунчаки жавоб йўқ. Сенатнинг хатига жавоб йўқ.\nБуни тугатиш керак. Қабулни тўлиқ университетларнинг ўзига бериш керак. Кейин университетлар ректорлари таълим жараёни ва сифатига ўз боши билан жавоб берсин. Деканлар эса таълим тарбия учун жавоб берсин.\nНега бу ишларни Вазирлар Маҳкамасида ўтирган чиновник ҳал қилиши керак? Ўқув дастурларини ҳам ҳамма университет ўзи қилсин.\nДавлат қабул комиссияси деганининг ўзи таги йўқ орган-ку. Нима кераги бор бунинг?», – дея йиғилганларга савол билан мурожаат қилган Одилжон Иминов.\n08:12 / 29.03.2021\n2021/2022 ўқув йилида ОТМга қабул қилишнинг давлат буюртмаси параметрлари тасдиқланади\n13:13 / 16.03.2021\nОлий таълим вазирлиги ҳузурида янги кенгаш ташкил этилади


Илтизомдаги жиддийлик (2) – Islom Nuri\nИлтизомдаги жиддийлик (2)\nАзиз биродарим .. Муолажа услубларидан:\nАна- манани бас қилинг!\nИлтизомдаги лоқайдлик кўринишларидан яна бири “ана қиламан, мана қиламан”- деган пуч ўйлар, қуруқ ваъдалар орқасидан юришдир. Қалбимизнинг: “Қуръон ёдлагин”- деган нидосига, “сал вақтим бемалол бўлсин албатта ёдлайман”- деб жавоб ҳозирлаймиз. Лекин аслида бошингиз ғамдан чиқмайди, доим “вақт” деган нарса камлик қилади. Ўзига ўзи: “ўқишимни битириб олай шариат илмларини ўрганаманда, Аллоҳга даъват учун ўзимни бағишлайман”- дейди. Кейин аскарлик xизмати келади.\n-Бу қийинчиликлар ҳам тугар ана ўшанда албатта ўз ваъдам устидан чиқаман!\nXизматни тугатгач иш излаш ғами тушади. Уйланиш ҳам зарур, муносиб келин… Қандай топсин экан, бу қандай ҳам қийин-а?! Келин ҳам топилди. Энди уй, таъмирлаш, жиҳозлаш деган ғамлар пайдо бўлади. Ана уйланиб ҳам олди. Шу билан тугадими?! Э қайда, аxир ҳамма нарса энди бошланаябди-ку! Моддий ва ижтимой ҳолини яxшилашга уринади. Лекин ҳали ҳеч нарсага улгирмай туриб бир дунё қувончлар сабабчиси бўлмиш биринчи фарзанди дунёга келади. Кейин иккинчиси ва ҳоказо. Аxир бу фарзандлар ўзидан ўзи улғайиб қолмайдилар. Эҳе қанча ташвишлар бошдан ўтди. Ҳа бу ташвишлар умр китоби саҳифаларини бир бир қирғин қилдилар.\nҲайрон қоладиган жойи гоҳи одамлар ўзларининг бу ҳолларидан норози бўлмайдилар ва чуқур бир уҳ тортиб: “бу ҳаёт тақозоси, ҳаммада ҳам шундай бўлган”- дейди. Бу нимаси ҳаёт тақозоси деб дунёга қул бўлиб кетаверасизми? Оxиратчи? Ҳаёт тақозоси нафсу-ҳаво йўлида тоат-ибодатлардан воз кечишликми?!\nИшни пайсалга не-не кишиларни маҳрум қилмади. Пайсаллаш фасоднинг бошидир. Кимки бугунги ибодатларни эртага, индинга кечиктирб юришни одат қилган бўлса, у бир кун келиб бир йўла ибодатларни тарк қилади. Шайтон авраб, орзу умидлар оғушида аллалашда давом этаверади. Ўлим эса тўсатдан келади. Қабр амаллар сандиғи.\nТабук ғазотига бормаган уч саҳоба қиссасини эшитганмисиз?! Уларнинг бири Каъб ибн Молик, молдор киши эди. Қиссани унинг ўзидан эшитганимиз яхши, соҳибимиз ўз кечинмаларини биздан яxши билади:\nРасулуллоҳ соллаллоҳу алайҳи ва саллам Табук шаҳрига румликларга қарши жиҳодга чиқишларини элон қилдилар. Сафар узоқ ва душман кучли бўлгани сабабли бу жангга ҳар бир мусулмон қатнашиши фарз эканини такидладилар. Чақириқни эшитган ҳар бир киши бозорга тушиб сафар тайёргарлигини кўра бошлади. Мен ҳам ҳар куни бозорга тушиб йўл учун керакли нарсаларни олмоқчи бўлардим. Лекин бўш қайтардим. Кунлар шу зайлда тез ўтди. Ҳамма сафарга тайёр. Тонгда Расулуллоҳ соллаллоҳу алайҳи ва саллам мусулмонлар билан йўлга отландилар. Мен ҳали ҳам тайёр эмасдим. Ўзимни юпатдим: “эртага, жуда бўлмаса индинга йўлга чиқаман. Аxир мен ёлғиз тез йўл босаман, етиб олишимга кўзим етиб турибди”. Улар жўнаб бўлганларидан сўнг яна бозорга тушдим лекин яна ўша ҳол, бўш қайтдим. Яна ва яна. Кунлар ўта бошлади. Ислом лашкари узоқлашарди. Тўқнашув соатлари ҳам яқинлашгандир. Мен эса ҳамон манзилимдаман. Тез тайёрланиб уларга етиб олгим, жанг майдонида жавлон ургим келар, бироқ менга бу ёзилмаган экан. Расулуллоҳ кетганларидан сўнг кўчалар ва бозорларни кезарканман атрофимдаги кишиларни кўриб юрагим ёрилиб кетай дерди. Чунки менга учратаётган кишилар…\nҲа мадинада оз бўлсада эркаклар бор эди. Мунофиқлиги аён кишилар. Ҳа! аней-маней эмас, ҳаммага маълум мунофиқлар. Мен уларга бир-бир кўз югуртираман… ие, ҳов анави киши-чи? У мунофиқ эмас-ку… Лекин у Аллоҳ руxсат берган заифлардан экан. Афсус.. Афсус..\nҚаранг, бу улуғ саҳобий оxир оқибат мунофиқлар орасида қолди. Қилиб қўйган битта гуноҳидан поклангунча анча имтиҳонлардан ўтди. Бу пайсалга солишнинг оқибати.\nЎлим тўсатдан келиб, қаттиқ надомат чекишдан олдин бу чеки йўқ умидларни бас қилинг.\nЭй ҳаром ишларни қилаётган кишилар ўлим эшик қоқиб турибди. Гуноҳларингиздан покланиб олишга шошилинг! Эртага деманг. Ҳаёлга берилманг, ҳақиқий тавба қилмоқчи бўлсангиз ҳозир унга киришинг.\nЭй Қуръон ёдламоқчи бўлган киши бугундан бошланг. Ҳар куни 2-3 бет ёдлашга аҳд қилинг. Аҳдингизда қаттиқ бўлинг. Агар устидан чиқа олмай қолсангиз ўзингизни аямай жазоланг. Агар шундай қилмасангиз қуруқ сафсата сотиб ваъдалар тўқийдиган оддий риёкорга айланиб қоласиз.\nМуолажа услубларидан яна бири:\nДинга тўла амал қилиш.\nИлтизомдаги лоқайдликнинг кўринишларидан яна бири динга комил амал қилмай, баъзи нарсалар билан чекланишдир. Аллоҳ азза ва жалла айтади: Эй мўминлар, тўла ҳолдаги исломга кирингиз! (Яъни, исломнинг баъзи ҳукмларига итоат қилиб, баъзиларига итоат қилмайдиган кимсалардан бўлмангиз)! Ва шайтоннинг изидан эргашманглар! Шубҳасиз, у сизларнинг очиқ душманингиздир. (Бақара сураси, 208- оят). Кўп мусулмонлар динга кирганларида кўзига чиройли кўринган нарсаларни маҳкам ушлайдилар. Бунинг сабаби нафс–ҳаво бўлиши мумкин. Нафс-ҳаво дунё ишларида бўлганидек ибодатларда ҳам бўлади. Зеро Довуд алайҳис саломнинг ҳавоси ибодат эди: Эй Довуд, дарҳақиқат Биз сени ерда халифа қилдик. Бас сен (нафс) хоҳишига эргашиб кетмагин! Акс ҳолда у сени Аллоҳнинг йўлидан оздирур. Албатта Аллоҳ йўлидан озадиган кимсалар учун ҳисоб-китоб кунини (яъни Қиёматни) унутиб қўйганлари сабабли қаттиқ азоб бордир..\nДинга тўла амал қилиш зарур. Мен сизни етук инсон ҳолда кўришни истайман. Рўзадор, намозxон, Аллоҳни кўп зикр қилувчи, Қуръонни доим тиловат қилиб юрувчи-обид, тиришқоқ толиби илм, ҳофизи Қуръон, ҳаётда – ўз таъсирини кўрсата оладига даражада кенг фикрли, атрофидаги кишиларга таъсир кўрсата оладиган, билимдон бўлишингизни истайман. Зеро, Аллоҳ таоло расули Ийсо алайҳис салом тилидан шундай ҳикоя қилади: Яна мени қаерда бўлсам, хайру-баракотли қилди ва модомики ҳаёт эканман, намозни (адо этишни) ва закотни (ато этишни) амр қилди. (Марям сураси, 31-оят).\nБизга шундай кишилар керак. Шундай кишилар ер юзида ҳукмрон бўла олади. Аммо динни бўлакларга бўлиб: “буниси мағизи, буниси пўчоғи”- дейиш бидъат бўлиб тарафкашликни, парчаланишни келтирб чиқарди, xолос.\nГоҳи ёшлар диннинг илмий томонини ушласалар бошқа томонга қарамайдилар. Биридан: “тунги намозни ўқийсизми”-деб сўрасангиз :илм талаби менинг тўла вақтимни олган бошқа ҳеч нарсага ошина олмайман”- дейди.\nБу нимаси?! Қани айтингчи қайси салаф олими илмни деб тоат-ибодат ёки даъватни ташлаб қўйибди.\nБошқа тоифа эса фақат даъват билан шуғулланишади. Одамларни даъват қилиб масжидга чорлайдилар. Бу яxши иш. Лекин илмсиз даъват қилиш дуруст эмас. Бундай киши диндан қайтиб кетиши мумкин. Чунки у динини тушуниб етмаган. Бир- икки марта уялганидан ёки қизиқиш сабабли масжидга келар. Xўш, кейинчи?\nЯна бир тоифа на илм ва на даъват, фақатгина ибодат билан шуғулланадилар?! Буни қаердан олишди экан?!\nДин яxлитдир! Уни хоҳлаган жойидан олиб кетилавермайди: Эй мўминлар, тўла ҳолдаги исломга кирингиз! (Яъни, исломнинг баъзи ҳукмларига итоат қилиб, баъзиларига итоат қилмайдиган кимсалардан бўлмангиз)! Ва шайтоннинг изидан эргашманглар! Шубҳасиз, у сизларнинг очиқ душманингиздир. (Бақара сураси, 208 – оят). Яъни ҳар томонлама яxлит дегани.\nКуч-имкониятларингизни шу уч томонга илм , амал ва даъватга тенг тақсимлашингиз лозим. Агар вақтингиз шу уччаласидан ташқарида ўтаётган экан билингки сиз лоқайд кишисиз ва бу xолингиздан ўзингиз масъулсиз. Бундан қутилиш учун тез тавба қилинг! Акс ҳолда сиз ўлимни қачон келишини билмайсиз-ку?!\nШу сўзларни бир биримизга эслатайлик! Нажот йўли шудир.\nЎлгунча собитқадам бўлишга онт ичиш.\nИлтизомга лоқайдлик сабабларидан дуч келган биринчи тўғаноқда ортга қайтиш. Биринчи шубҳада, биринчи шаҳватда тўxталади, иккиланади. Секин аста бундай тўxталишлар кўпаяди. Унинг ҳолига қарасангиз нафл ибодатларни тарк қилаётган. Аста-секин жамоат намозларидан қолаётган бўлади. Олимлар суҳбатига қатнашиш ҳам камая бошлайди.\nМултазима опа сингилларимизда бўладиган ҳолатлар: тўй куни ҳижоб-сатрни ташлаб, динсизлар урф қилган кийимларда тўйини ўтказади. -“Аxир тўйим-ку! Умримда бир марта бўлади, xолос. Бир марта ҳеч нарса қилмас”?!\nЁки мултазим бўлмаган киши билан турмуш қуради. Шундай қилиб мултазим бўлмаган аёллар билан аралаша бошлайди. Телевизор кўради. Эркакаларга аралашиб юриш ҳам оддий ҳолга айланади. Ана ундан кейин… Бу кунларга тушиб қолишдан Аллоҳ сақласин!\n“Мифтоҳу дорис-саода” китобида Ибнул Қоййим ўз устози ибн Таймиянинг сўзларини келтиради: “шубҳалар, нотўғри кечинмалар қаршисида қалбингиз пахтадай бўлмасин ҳамма келган шубҳаларни симириб олмасин, балки силлиқ кўзгудек бўлсинки ҳар қандай шубҳани устидан юқтирмай ўтказсин, тиниқлиги билан кўра билсин, салобати билан ўзидан даф қилсин. Агар шундай қилмасангиз қалбингиз ҳар етган шубҳани ўзига олавериб шубҳалар маконига айланиб қолади!”. Бу сўзлар мен учун шубҳалардан эҳтиёт бўлишда энг фойдали васият бўлганди.\nАзиз дўстим, сиз ҳам шу йўлни тутинг. Бардам бўлинг. Аллоҳ азза ва жалла айтади: Бас (эй Муҳаммад), сабр-тоқат қилинг! Шак-шубҳасиз Аллоҳнинг (сизни ва умматларингизни кофир қавм устига ғолиб қилиш ҳақидаги) ваъдаси ҳақдир. (Охиратга) ишонмайдиган кимсалар сизни ҳаргиз бетоқат қилмасинлар. (Рум сураси, 60-оят).\nҲар қандай шубҳа таъсир қилаверадиган киши ишончи йўқ киши. Илмли, ишончли кишилар собитқадам бўладилар. Шунинг учун ҳам сизга айтаман шубҳалар олдида тўxталманг. Расулуллоҳ соллаллоҳу алайҳи ва саллам насиҳатини олинг: “ким шубҳалардан сақланса динини ҳам, обрўсини ҳам тоза ушлабди”.\nҲар бир шубҳага, ҳар қандай ўтган кетганга қарай берманг. Мисол учун: янги илтизомга кирган киши соқолини қўйса дарров бир насиҳатгўй пайдо бўладида: “бу нимаси? Соқол фарзмидики? Буни ўзи суннат ёки шунчаки одат эканлигини фарқламайсанми? Билмайсанми? Мен ўзим эшитганман ана ишонмасанг бориб сўра фалончи ундай деган, пиcтончи бундай деган”.\nЯxши илм олмаган енгилтак киши дарров шубҳалана бошлайди. Биринчи зарбадаёқ таслим бўлади. Бу иxлоссизлик-ишончсизлик демакдир. Иймонга тааллуқли ҳамма муаммоларни негизи шу иккисида. Шуниг учун доимо чақириб келамиз: азизлар аввал ўрганинг, кейин амал қилинг, ана ундан кейин даъват қилинг.\nАллоҳ айтади: Аср (вақти)га қасамки, (барча) инсон зиён-бахтсизликдадир. Фақат иймон келтирган ва яхши амаллар қилган, бир-бирларига Ҳақ (йўли)ни тавсия этган ва бир-бирларига (мана шу Ҳақ йўлида) сабр-тоқат қилишни тавсия этган зотларгина (нажот топувчидирлар). (Аср сураси).\nКўпинча ботил сўзлар ёйилиб, дин душманлари ҳар xил шубҳаларни тарқатишса баъзи мултазимлар нима қилишини билмай довдираб қолишганини кўриб ачиниб кетаман.\n-Нима қилай?- сўрайди улар. Бунга қандай жавоб берайлик? Бу сўровлар яxши, лекин сиз қачон оёққа турасиз? Аллоҳни қачон англайсиз? Қачон сизга шубҳалар тасир қилмайдиган бўлади?!\nСизнинг бу ҳолингиз лоқайдлик, сустликка олиб боради. Бундай шахсият билан ерда ҳукмронлик қила олмайсиз. Шунинг учун ҳам собитқадам бўлинг. Ҳар қандай бўрон-довулда ҳам қимирламайдиган илдизи мустаҳкам бўлайлик. Мағлуб бўлмайлик.\nМисол учун: эрта ишга борадиган киши бомдод намозига бир-бир уxлаб қолади. Кейин секин-аста чекина бошлайди. Ҳатто соатни иш вақтига белгилаб қўядиган бўлади. Намозни унитади. Мен буни намозни қасддан тарк қилиш бўлишидан қўрқаман. Бу Аллоҳ сақласин ширкка олиб бориши мумкин.\nАллоҳнинг ёзганига иймон келтиринг, Аллоҳ раззоқ эканини билинг. Ҳар xил бўронлар турганда Аллоҳнинг борлиқдаги қонунларини билиб Аллоҳ ирода қилган иш рўёбга чиққунча ҳар қандай балога сабрли бўлинг.\nБаъзи биродарлар озгина зулм кўрса оҳ-воҳга тушади. Бошқаларга дунё эшиклари қиялаб қолса дарров босар-тусарини билмай қолишади. Динда собит бўлиш дегани қани? Роббил оламийн шариатига тўла амал қилиш қани?\nОзгина шубҳа ёки дуч келган шаҳват сабабли илтизомни ташлаётган кишилар катта ишларга ҳеч қачон чидай олмайдилар. Уларнинг руҳияти шунақа паст. Йиқилиш, мағлубиятга мосланиб қолишган.\nБунинг давоси борми?\nҲа бор у – ишонч, ҳаёт охиригача собитқадамлик, мустаҳкам ва тўғри этиқод, илм , амал ва даъватда тўғри йўл тутиш. Бунинг ҳаммасига сабр керак. Аллоҳга иxлос билан суяниши лозим.\nМуолажа усулларидан яна бир:\nКўп шикоят қилмаслик, ва муаммоларни катталаштирмаслик.\nГоҳи одамлар бор, уларга қачон қараманг шикоят қилгани қилган, ҳеч рози бўлмайди. Cичқондан фил ясайди. Асли бунинг сабаби бекорчилик, бепарволик.\nЯна бошқа киши қачон қараманг ўзини доим оқлайди. Ҳеч бир айбни бўйнига олишни истамайди. Баҳоналар, бировга тиркашларнинг кўплигидан сўрамай қўяқолинг.\nЯна бир тоифа илтизомга киргач даъватчиларга юк бўлиб оладилар. “Мен сизларни айтганингларни қилдим, қани энди менинг муаммоларимни ҳал қилиб беринглар”- дегандай. Нима сиз илтизомга фалончи ёки пистончи учун кирганмисиз? Ёки Аллоҳ учунми?\nАгар Аллоҳ учун кирган бўлсангиз: ” Сўрасанг Аллоҳдан сўрагин, суянсанг Аллоҳга суян”- ҳадисига амал қилишни одат қилинг. Ҳадеб шикоят қилверманг, Аллоҳнинг ёзган тақдиридан норози бўлишдан эҳтиёт бўлинг. Аллоҳга юзланишни ўрганинг. Аллоҳдан бошқага суянманг. Зеро Аллоҳгина сизнинг бошингизга тушган балони даф қила олади: Албатта Аллоҳ иймон келтирган зотларни мудофаа қилур. Албатта Аллоҳ барча хоин ва куфрони неъмат қилувчиларни суймас. (Ҳаж сураси, 38-оят).\nКўп шикоят, ўзини оқлайверишлик, баҳоналар топиш ортга чекинишга олиб келиши аниқ. Расулуллоҳ соллаллоҳу алайҳи ва салламниннг тилло билан баҳолаб бўлмас бу насиҳатлари қулоғингизда бўлсин: ” Аллоҳга суянинг, ожиз бўлманг. Билингки ҳамма xалқлар тўпланишиб сизга фойда келтиришни истаса Аллоҳ сизга ёзганини келтиришдан у ёғига ўтмайдилар. Агар сизга зарар бермоқчи бўлсалар Аллоҳ ёзганидан ўта олмайдилар. Қаламлар қўйилган, саҳифалар сиёҳи қуригандир.”\nСуҳбатимиз сўнгида сизлардан жиддий савол сўрайман. Саволимга ҳар бирингиз очиқ жавоб беришингизни умид қиламан.\nСизлар ҳақиқатда ҳам ўзларингизни ўзгартирмоқчимисиз? Буни нима билан исбот қиласизлар?\nАввалда айтаганимиздек қалбингларга қулоқ солинглар. Илм, амал ва даъватда аниқ-равшан йўлни танлаб, шу йўлдан адашмай илдам бориш. Буларни қилишга тайёрмисиз? Ундай бўлса кечиктирмай, ҳозирданоқ ишга киришинг.\nЎзингизга айтинг: “мен қачондан бери мултазимман ва шу вақт ичида Аллоҳ дини учун нима қилдим”?!\nМен Аллоҳ учун иш қиламанми, ёки ўзим учун?!\nНиятингизни текширганингиздан сўнг жиддий бўлинг, ноумид бўлманг, бўшашманг. Балки муолажага интилинг. Қизиқиб турган вақтларингизда ибодатларни кўп-кўп қилиб олинг. Қуйидаги тарбиявий услуб асосида иш бошланг:\nҲар куни Қуръон ёд олинг. Ўн оят бўлса ҳам майли. Тиловат қоидаларини билмасангиз ўзингизга устоз топинг. Агар яxши билсангиз унга амал қилинг. Аллоҳнинг уйи бўлмиш масжидларда илм ўрганинг ва ўргатинг. Масжидларда Қуръонни тиловат қилиш ва ўрганиш учун тўпланган кишиларни малоикалар ўраб турадилар, сакина тушади ва Аллоҳ ўз даргоҳидагиларга ўша кишиларни мақтайди.\nТонги ва кечки дуо-зикрларга маҳкам бўлинг. Истиғфор, тасбеҳ ва таҳлилларни кўп айтинг.\nҲафталик дарсларга қатнашинг ва доим ҳозир бўлинг.\nКечқурунда албатта бир вақт ажратинг. Бошланишда енгил икки ракаатдан намоз ўқишни бошланг. Аста секин ошира боринг. Шайтон ҳеч қачон сизни бу вазифангиздан машғул қилиб қўймасин. Агар Қуръондан оз ёдлаган бўлсангиз қўлингизда Қуръонни тутиб, унга қараб ўқинг. Шуни одат қилсангиз Қуръонни ёдлашингиз ҳам осон бўлади. Ёддан Қуръон ўқишнинг ўзига xос фойдалари бор.\nБомдод намозидан кейин қуёш чиққунча масжидда ўтиринг, ишроқ намозини адо қилсангиз сизга ўша куни тўла, тўла, тўла ҳаж ва умра савоби ёзилади.\nАгар буни уддасидан чиқа олмасангиз шом билан хуфтон намозлари ўртасида масжиддан кетмай ўтиринг. Бу энг катта каффоротлардан. Xатолар ювилиб, даражотлар кўтарилишига сабаб бўлади.\nШундай қилиб аста секин тоат-ибодатларни кўпайтириб боринг. Бу билан ўзингизга қўрғон қилган бўласиз.\nАгар шунча гап бефойда бўлган бўлса, ўзингизда Аллоҳ йўлида ҳаракат қилишга куч-қувват, рағбат топмаган бўлсангиз билингки сизнинг қалбингиз ўлиб бўлган. Аллоҳдан қалбингизни тирилтиришини сўранг.\nСалаф солиҳинлар ҳаётига назар солинг. Улар Аллоҳ тоатига паҳлавон эдилар, пайсалга солиш, дангасалик ва баҳоналарни билмасдилар.\nИбннул Қоййимнинг дурга тенг сўзларини тинланг: “тун қоронғулиги борлиқни қоплагач уйқу ва бедорлик ўртасида жанг бошланади. Завқу-шавқ ва Аллоҳдан қўрқиш бедорлик лашкари олдида боради. Дангасалик ва пайсалага солиш ғафлат лашкаридан ўрин олади. Ботирлар ишонч билан қилич силтаганларида танбаллик ва уйқу қўшинлари чилпарчин бўлади. Ғалаба муҳаққақ бўлди. Тонг отгунча ғаниматлар ҳам бўлинди. Уйқудагилар ҳеч нарсадан беxабар, ғафлат чойшабларида бурканиб ётардилар”.\nАллоҳнинг розилигига интилишингиз борми? Қалбингиз титраши қани? Сиз уни узоқ вақт тарбиясиз ташлаб қўймадингизми? Шу кетишда бўлсангиз Аллоҳ сақласин дахшатли xотимага йўлиқиб қолманг. Нима учун ғафлат исканжасидан чиқа олмаябсиз? Ёки дангасалар подшоҳи бўлмоқчимисиз?\nҲамма биродарларимизни ҳаётларида доимий жиддий бўлишларини истаймиз. Жиддийлик ташқи қиёфаларидан билинсин. Фикрларидан билинсин. Энг катта ғамлари дин xизмати бўлсин. Кейин бошқа ғамларга жой берсин. Аллоҳ динидан ҳеч нарса устун бўлмасин.\nИмом Буxорий саҳиҳларини варақлаймиз: Асвад ибн Язид ан Наxаъий Оиша разияллоҳу анҳодан Расулуллоҳ соллаллоҳу алайҳи ва саллам уйида бўлган чоғларида нима билан машғул бўлганлари ҳақида сўрадилар.\nОиша разияллоҳу анҳо жавоб бердилар: -“оилаларига ёрдам берар, уларнинг ишларини қилиб берардилар, намоз вақти бўлса масжидга чиқардилар”.\nСиз ўзингизни шунга қиёс қилинг. Намозга шошилинг деган нидони эшитсангиз, ёки яxши амалга, ёки фойдали дарсга, Аллоҳ йўлида садақага чақириқ бўлса сиз қандай ҳолда бўласиз?\nЭй мўминлар, сизларга нима бўлдики, Аллоҳ йўлида (жиҳодга) чиқинглар, дейилса, ўз ерингизга (яъни, юртингизга) ёпишиб олдингиз?! Охират (неъматлари)дан юз ўгириб, ҳаёти дунё (лаззатлари)га рози бўлурмисиз?! Охират олдида бу дунё матоси жуда оз нарса-ку?! Агар (жиҳодга) чиқмасангизлар, (Аллоҳ) сизларни аламли азоб билан азоблар ва ўрнингизга бошқа бир қавмни келтирур. Сизлар эса У зотга бирон зиён етказа олмайсиз. Аллоҳ ҳамма нарсага қодирдир. (Тавба сураси, 38-39- оятлар).\nАгар сизлардан ҳар бирингиз қизиқишларингизни қоғозга ёзиб беришингизни талаб қилсам у варақлар менинг қўлимга келганида ўқиб бера олмаган бўлардим. Чунки, арзимас, аҳамиятсиз нарсалар мияларимизни машғул қилиб олиб Аллоҳ билан ўртамизни тўсаябди. Аллоҳ ҳамма нарсаларни билувчи, қалб қўрини ўқувчи деб биламизу лекин уялмаймиз. Ҳаё кўтарилган. Вала ҳавла ва ла қуввата илла билллаҳи.\nАллоҳдан уялмайсизми?! Улуғ, буюк зотдан қўрқиб қалбингиз титрамайдими? Агар одамлар бир-бирларини қалбидаги нарсаларни била олганларида ҳамма ҳижолатда қолган бўларди. Нима учун одамлардан уяласиз-у, сизни кўриб, билиб турган Аллоҳдан уялмайсиз?\nДўстим, ҳозирдан бошланг, ўй-фикрларингизни текширинг! Ёмонларидан тозаланг. Иштиёқларингизни жиддий нарсаларга боғланг.\nҚизиқ, бизлар ўлгунча ўй-ҳаёл билан ўтамиз-а! Одамлар орасидаги ҳолимизни, “мен ҳақимда нима деб, нима ўйлашаябди экан”- деб ўйланаверамиз. Ҳолбуки, одамларнинг биз билан умуман иши бўлмаслиги ҳам мумкин. Агар Аллоҳ билан ўртамизни чиройли қилсак эди, бу ғамларга ўрин қолмасди. Эй Ғаффор сенинг олдингда мени нима кутмоқда? Ҳузурингда мени номим қандай? Шулар билан машғул бўлинг! Аллоҳ ўзи одамлар орасида сизни севимли қилиб қўяди.\nБаъзиларда руҳий муаммолар бўлади. Дардларини тингласангиз бу муаммо ўта арзимас, оддий нарсалар бўлиб чиқади. Бу ҳимматсиз, дангаса одамларнинг касали. Олийҳимматлар бундай арзимас нарсаларга қиё боқмайдилар. Агар қиё боқганида олийҳиммат бўла олмасди.\nОлийҳимматлар, вазифаларини жиддий бажараётган кишилар бошқа иш билан машғуллар- Қуръон ёдлаш билан, Аллоҳга даъват қилиш билан, “қалбимни қандай ўнгласам”- деган ўй билан. Улар Аллоҳни рози қиладиган саждага муштоқ, иймон ҳаловатини тотадиган ҳолда тасбеҳлар айтиш ғамидалар. Мана Аллоҳнинг солиҳ бандаларининг ҳоли. Сиз айтингчи қайси кишилардан бўлишни истардингиз?!\nНеча йилдан бери мултазимсиз? Шунча йил ичида нима ишлар қилдингиз? Иймон ҳаловатини тотдингизми? Қалбингиз иймон боғларини сайр этганда ҳақиқий баxт кечинмаларини туйдингизми?\nЎйларида катта ва гўзал xомҳаёлларни қуриб, уни чиройли қўрғонлар билан ўраб, ўзининг пуч ёнғоғига ишониб, xаётини шунга бағишлаб ўтказаётган инсонлар xолига вой!\nМени xавотирга солган нарса сиздаги мен кўриб турган диндорлик ҳам шундай xомҳаёллик бўлмасайди. Қани мендан бу xавотирни кўтаришга ёрдам беринг! Ўзингизни кўрсатинг!\nДемак, сизнинг вазифаларингиз қуйидагича: сиз ҳақиқий диндормисиз? Тилингиздан зикр тушмаябдими? Тоат-ибодатларни озгина ташласангиз қалбингиз ёлғизлик ҳис қилаябдими? Бу сифатлар тоатга бўлган соғинч хисси. Шу xолдагина: “намоз қон томирларимда юрибди, Қуръон тиловатини тарк қила олмайман”- дея оласиз. Ана шундагина Исломни ҳаётингизда xис қиласиз, чунки Ислом сизда яшаётган бўлади.\nЖиддийлик – вақтнинг мўллигидан билинади. Кўп кишилар вақтлариниг камлигидан шикоят қилишади. Бу ҳам лоқайдликдан. Сергакликни Ибнул Қоййим шундай таърифлайди: Сергаклик- қалбнинг ғофиллар карахтлигидан огоҳ туриши лаззатин сезиб нотинчланишидир. Сергаклик уч даража бўлур:\n-Неъматлар камлигини санашдан кўра неъматнинг ҳар қандайига рози бўлиш, қадрини билиш, келадиган миннатни билиши, нонкўрлик натижаси нима бўлишини билиши.\n-Гуноҳлар занжиридан қутулишга интилиш, покланишга шошилиш, кейин тавба қилиб собит қолиш.\n-Ўтаётган кунларни xис қилабилиш, келажагининг ғамини еб, камчилигини ўнглаб, улгурмаганини тўлдиришдир”.\nБизга шу жойи керак. Ҳа, ҳақиқий мултазим жоҳилият кунларини кўмган, жиддийлик енгини шимариб, қолган умридан фойдаланишни кўзлаган кишидир.\nҲаётдаги Аллоҳнинг қонуни шундай: ҳар кун ўтгангисидан ёмон бўлади. Илтизомга олийгоҳда ўқиётганда кирган киши ўрта мактабда бекор ўтказган кунларига ачинса, олийгоҳни тамомлаган ҳам талабалик кунларига, уйланган киши эса бўйдоқлик кунларини бефойда ўтказганига афсус чекади.\nЎтган кун қайтмайди. Бунинг тасдиғини имом Буxорийнинг Саҳиҳидаги Анас ибн Молик разияллоҳу анҳу ҳадисидан топишингиз мумкин: Расулуллоҳ соллаллоҳу алайҳи ва саллам айтдилар: “бирор кун йўқки келгуси кун ундан ёмонроқ бўлади. Бу ҳол Роббингларга юзма-юз бўлгунингларча давом этади”.\nВақтингизни идора қилишда жиддий бўлинг! Эртага сизга фойдаси бўлмайдиган нарсага вақтингизни сарфламанг! Сиз ҳар нафасингизга жавоб берасиз.\nИмом ибн Ақийл Ҳанбалий айтарканлар: “мен умримдан бирор лаҳзасини зое қилишни ўзимга ҳаром деб биламан. Мен ё ёзаман, ёки ўқийман, ёки изланаман, ёки ёдлайман, ёки намоз билан машғул бўламан, ёки зикр қиламан, ёки ёдлаганларимни қайтараман. Агар чарчасам ёнбошлаб масалалар уммонига шўнғийман. Агар бирор масалага чиройли ечим чиқиб қолса, дарров туриб қоғозга тиркаб қўяман”.\nИмом Абу Ҳанифа ҳаётларининг оxирги лаҳзаларида кўргани келган шогирдларига қарата: “қани кимда янги масала бор?”- деб xитоб қилдилар. Шогирдлари: “шу ҳолингизда ҳам илм масалаларини қўймайсизми?”- деганларида -“Мумкин баҳсимиз туфайли бирор киши нажот топар”- деган эканлар.\nБўш қолмасликнинг иложи бор. Қуръон ўқинг, илмий китоб мутоала қилинг, фойдали кассета эшитинг, устоз зиёратига отланинг, кутубxоналарга боринг, даъватчини зиёрат қилинг.\nСўнгги насиҳатим: Ҳазил-мазаҳни камайтиринг.\nБугунги кунимизда кўп кулги, ҳазил-мутойиба ёшларнинг одатига айланди. Озгина ҳазил зиён қилмайди. Одоб доирасидан чиқмайдиган кулгига ҳам рухсат. Лекин ҳаддан ошиш мақбул эмас. Ҳатто баъзи ёшлар энг жиддий ҳолатларни ҳам ҳазил-мутойибага айлантиради. Агар шундай қилмаса дўстлари уни кўнгли қаттиқ, тунд деб аташидан қўрқади.\nЭҳ! Афсуслар бўлсинки биз xор, ҳўр бўлатуриб гўё тариxда такрорланмас кулги замонасида яшаётгандек ҳазил-мутойиба қилмиз, аския қиламиз. Ҳатто бизнинг замонамизда кулги клублари, соатлаб давом этадиган аския намойишлари пайдо бўлди. Ҳаммамиз бунга гувоҳ бўлиб турибмиз. Янада ёмон томони бу ҳазиллар, аскиялар ҳаммаси йўлғон гаплар, таги йўқ воқеалар асосида бўлади.\nЭй Ислом ёшлари қани жиддийлик?!\nШарқу-ғарбга назар солиб, мусулмонлар ҳолини ўйлаган кишининг ҳоли бундай бўлиши мумкин эмас.\nАбуд Дардо айтаган эканлар: “мен уч нарсадан кулдим ва яна уч нарсага йиғладим: … Аллоҳ розилигига етишган ё етишмаганини ўйламай оғзини тўлдириб кулаётган кишини кўриб йиғладим”!\nСўзимизнинг охирида Буюк ва Улуғ Аллоҳдан бу рисоламиз мусулмонларни тўғри йўлга қайтишларига туртки бўлишини, устларидаги ғуборларни қоқиб, дин нусрати учун ёнма-ён, бир сафда ҳаракат қилишимизга сабаб бўлишини сўраймиз.\nҲар қандай xато адашишлик, ёддан кўтарилган нарсалар мен ва шайтон сабабли. Аллоҳдан сизларга эслатма бериб, ўзим унутишимдан паноҳ сўрайман. Эй Роббим сўзларимизни бизга фойдали ҳужжат қилгин, зараримизга ҳужжат бўлишидан сақлагин. Қалбимизни собит қилгин. Ҳаммамизга раҳматларингни ёғдиргин! Зеро сен энг раҳимли зотсан.\nБу рисоланинг асли муҳтарам Муҳаммад Ҳусайн Яъқуб сўзлаган


Ўзбек қизлари ва Интернет: UNICEF ҳисоботидаги рақамлар саволларни пайдо қилди\n26 октябр 2021, Тошкент вақти: 14:02\nБМТ Болалар жамғармаси ўз ҳисоботини 11 октябрь - Халқаро қизлар кунида эълон қилди.\nЁши 14 билан 30 орасидаги ўзбекистонлик қизлар ва ёш аёлларнинг 68 фоизи турли сабабларга кўра ҳеч қачон Интернетдан фойдаланмаган.\nБу ҳақда Бирлашган Миллатлар ташкилоти Болалар жамғармаси -UNIСEFнинг Ўзбекистондаги ваколатхонаси ўз тадқиқотлари натижаларига таяниб хабар қилди.\nХалқаро ташкилот эълон қилган кўрсаткичлар Ўзбекистон Республикаси Ахборот технологиялари ва коммникацияларини ривожлантириш вазирлигидан олинган маълумотлардан кескин фарқ қилади.\nХалқаро ташкилотнинг ташвишли рақамлари\nUNIСEFнинг Ўзбекистондаги ваколатхонаси мамлакатдаги болалар ва ёшларнинг Интернетдан фойдаланиш даражасига оид тадқиқотининг айрим натижаларини ўзининг Телеграм-каналида Халқаро қизлар куни (11 октябрь) эълон қилди.\nБМТ Болалар жамғармаси ўз ҳисоботига таяниб хабар қилишича, ўзбекистонлик қизларнинг 43,5 фоизида компьютер саводхонлиги йўқ. Бу кўрсаткич ўғил болаларда бироз яхшироқ. Улар орасида компьютердан фойдаланишни билмайдиганлар сони 30,0%.\nАйни пайтда ёши 14 дан 30 гача бўлган ўзбекистонлик қизлар ва ёш аёлларнинг 68 фоизи ҳеч қачон Интернетдан фойдаланмаган. Ҳисобот муаллифлари фикрича, бунинг сабаблари турлича. Бироқ “UNIСEF Ўзбекистон” хабарида бу сабаблар санаб ўтилмаган.\nХалқаро қизлар кунига 2011 йилда БМТ Бош ассамблеяси томонидан асос солинган. Бу кун ҳар йили 11 октябрда жаҳон бўйича қизларнинг камситилиши, уларнинг ижтимоий муаммоларига эътибор қаратиш мақсадида нишонланади.\nБМТга кўра, бу муаммоларга мажбурий никоҳ, уларнинг таълим ва соғлиқни сақлаш хизматларидан фойдаланишларини таъминлаш ҳамда зўрлаш ҳолатлари киради.\nВазирликнинг оптимистик рақамлари\nАйни пайтда Ахборот технологиялари ва коммуникацияларини ривожлантириш вазирлиги маълумотларига кўра, аҳолиси 35 млн кишилик Ўзбекистонда 22,6 млн киши, яъни 60 фоиздан кўпроғи Интернетдан фойдаланади, мобил абонентлар сони эса 27 миллионга етган.\nХалқаро ташкилот рақамлари қандай пайдо бўлди?\n“UNIСEF-Ўзбекистон” тадқиқоти натижалари билан вазирлик статистикасидаги фарқ нима билан изоҳланади? Ўғил болалар ва ёш эркакларнинг Интернетдан фойдаланиш даражаси ҳам ўрганилганми? Тадқиқот қай усулда ўтказилган?\nБу саволларини бериш учун Озодлик “UNICEF-Ўзбекистон” матбуот хизматига қилган қўнғироқларга ҳеч ким жавоб бермади.\nТадқиқот қандай ўтказилганига оид савол жавобини халқаро ташкилотнинг Телеграм-каналидаги хабарнинг русча версиясидан топдик. Айтилишича:\n“Тадқиқот 2018 йилдан 2020 йилгача ўтказилган бўлиб, унда Ўзбекистоннинг 12 вилояти, Тошкент шаҳри ва Қорақалпоғистон Республикасида яшайдиган ёши 14 дан 30 гача бўлган ёшлар иштирок этган. Маълумотларни тўплаш учун аралаш усулдан фойдаланилган, яъни 4458 респондентдан сўров ҳамда 24 фокус-гуруҳда муҳокама ўтказилган”.\nВазирлик: Аҳвол унчалик абгор эмас\nОзодлик Ахборот технологиялари ва коммуникацияларини ривожлантириш вазирлиги матбуот котиби Шерзод Аҳматовга мурожаат қилиб, “UNICEF-Ўзбекистон” тадқиқоти натижалари ҳамда мамлакатнинг интернетлашуви даражасига оид вазирлик сайтида эълон қилинган маълумотларни шарҳлаб беришни сўради.\nШерзод Аҳматов халқаро ташкилот ҳисоботидаги рақамларга шубҳа билдирмаган ҳолда, “аҳвол ҳисоботда айтилганидай абгор эмаслиги”ни айтди. “Ҳар ҳолда, ҳисоботни уни тайёрлаган ташкилот шарҳлагани дуруст, лекин шуни ҳам айтишим керакки, смартфонда у ёки бу мессенжердан фойдаланиш ҳам Интернетдан фойдаланишдир. Шу маънода, бугунги кунда аҳвол у қадар абгор эмас”, деди вазирлик расмий вакили.\nШерзод Аҳматовнинг айтишича, Интернетдан фойдаланиш даражаси айниқса COVID пандемияси бошланганидан буён кескин ортиб кетди:\n“Бугунги кунда ҳар бир ота-она мактабда ўқийдиган боласининг қандай баҳо олаётганини kundalik.com сайтидан кузатиб бориш имконини ўрганяпти”.\nАхборот технологиялари ва коммуникацияларини ривожлантириш вазирлиги матбуот котиби Шерзод Аҳматовга кўра:\nшу кунгача Ўзбекистоннинг аҳоли яшайдиган ҳудудларидан 98 фоизи Интернет билан қамраб олинган;\nбутун мамлакат бўйлаб мактабгача таълим муассасалари, Соғлиқни сақлаш вазирлигига қарашли тиббиёт муассаларининг мутлақ ҳаммаси оптик толали Интернет билан таъминланган;\nмактаблар ҳозирча оптик толали Интернет билан 100 фоиз таъминланган эмас. Мактабларда бу кўрсаткич 95 фоизни ташкил қиомоқда. Бу йил 31 декабргача мактабларни оптик толали Интернет билан таъминлаш иши якунига етади.\nИнтернет тезлигига оид рақамлар\nАхборот технологиялари янгиликларига ихтисослашган terabayt.uz сайти шу йилнинг майида Speedtest.net маълумотларига таяниб, бир йил ичида Ўзбекистонда симли интернет тезлиги 1,5 баробарга (53,2 фоизга) , яъни 2020 йил майдаги 26,45 Мбит/сониядан 40,54 Мбит/сониягача ўсганлигини, мобил интернет тезлиги эса, 2020 йил майдаги 11,26 Мбит/сониядан 18,56 Мбит/сониягача, яъни 64,8 фоизга кўтарилганини хабар қилган эди.\nРақамлари яхшилангани билан авторитарлигича қолаётган давлат\nЎзбекистон Интернет эркинлиги рейтингида ҳам бу йил 2020 йилга нисбатан бир поғона юқорилади. Бироқ ҳануз Интернет эркин бўлмаган авторитар давлат сифатида қолмоқда.\nАҚШда жойлашган Freedom House инсон ҳуқуқлари ташкилоти бу йилги ҳисоботининг Ўзбекистонга бағишланган қисмида қайд этилишича, Интернет эркинлиги рейтингида 2020 йилда 27-ўринда бўлган бу давлат 2021 йилда 28- ўринга кўтарилди.\n“Ўзбекистонда Интернет эркинлиги, биринчи навбатда мамлакат бўйлаб Интернетга уланиш имконияти кенгайтирилгани ортидан, бир оз ўсгани кузатилди. Бироқ ҳукумат онлайн муҳит устидан назоратни сусайтиргани йўқ. Ҳукумат веб-сайтларни блок қилиш ва танқидчиларни қўлга олиб, уларни узоқ муддатли қамоқ жазосига ҳукм қилишда давом этмоқда”, - дейилади ҳисоботда.\nЯнги Ўзбекистоннинг ночор оиласи, Интернет эркинлиги, пандемия ва монополия\nХитой йирик Интернет ширкатлари устидан назоратни кучайтирди\nYouTube вакциналарга қарши асоссиз даъволар илгари сурилган видеоларни тақиқлади\nИчки ишлар вазирлиги товламачилар УЗКАРДнинг сохта сайтини ишлаб чиққанини билдирди


“Боқийлик белгиси тўғрисўзликдир” « Ўзбекистон Халқ Ҳаракати\n“Боқийлик белгиси тўғрисўзликдир”\n06 July 2019 - 7:58\nМиллатимизнинг улуғ шоири, устоз Муҳаммад Солиҳ таваллудига бу йил 70 йил тўлади, шу муносабати билан “Истанбул сафари” туркумидаги мақоламни эътиборингизга ҳавола қиламан.\nСизда ҳам шундай бўлганми? Бирор воқеа содир бўлмасидан туриб тушингизга кирадими? Балки бу ҳолат ўз хаёлларимизнинг мевасидир?\nБу гал ҳам шундай бўлди. Йил бошларида Истанбулнинг Султонбейли томонидан Турк дунёси шоирларининг халқаро шеър фестивалига таклиф этилдим. Истанбулга боришим аниқ бўлгач, шу шаҳарда муҳожирликда яшаётган миллатпарвар шоиримиз устоз Муҳаммад Солиҳга маълум қилдим. Агар имкон бўлса учрашиш ниятим борлигини билдирдим. Устоз “келсангиз хабар қилинг, балки учрашиб қолармиз” дедилар. Орадан бир қанча вақт ўтди. Бир куни туш кўрдим. Тушимда устоз билан учрашган эмишман. Бизлар йиғлаб кўзимизда ёш билан қучоқлашиб сўрашаётган эканмиз. Демак, биз албатта учрашамиз, деб қўйдим ўзимга. “Кўза синдирган азизу кўза келтирган хордир” деганларидек, Совет мустамлакаси даврида миллатимиз озодлиги, Ватанимиз мустақиллиги учун курашган, юрт мустақил бўлгач, ўз Ватанига сиғмай қолиб, чорак асрдан бери муҳожирликда яшаётган ўзбекнинг дарвеш шоири билан дийдорлашиш менинг кўп йиллик орзуим эди.\nЎтган асрнинг саксонинчи йиллариданоқ биз ёшларнинг миллий шууримиз шаклланишида устоз Муҳаммад Солиҳнинг алоҳида ўрни бор. Саксонинчи йиллар охири, тўқсонинчи йиллар бошида аввал “Бирлик”, сўнгра “Эрк” партиясига аъзо бўлмаган ёш ўзбек шоири ва ёки ёзувчисини топиш қийин эди Ўзбекистонда. Мен ўша пайтларда Олмаотада ўқир эдим. Тошкентдаги сиёсий вазиятлардан бехабар эдим. Аммо устознинг “Кўзи тийран дард” ва “Олис табассуминг сояси” китобларини қўлдан қўймасдан ўқир эдим.\nИстанбул аэропортига 30 май куни келиб тушдим. Мени фестивал ташкилотчилари кутиб олдилар ва шаҳарнинг Осиё қисмида жойлашган “BUOTEL” меҳмонхонасига жойлаштиришди. Иштирокчилардан ҳали ҳеч ким келмаган экан. Шеър фестивали эса 2 май куни бошланиши керак эди. Мен устозга қўнғироқ қилдим. Телефон жавоб бермади.\nБироздан сўнг бошқа номердан қўнғироқ бўлди. Мен жавоб бердим. “Салом, бу мен Муҳаммад Солиҳман! Сиз Истанбулга келдингизми? Эртага бўшмисиз? Унда соат 10 ларда кутинг, машина юбораман”. Биз келишиб олдик. Эртасига енгил автомашинада устознинг уйига йўл олдик. Биз худди азалий танишлардек кўришдик. Суҳбатлашар эканмиз, Устоз “Сиз келишингизга ош дамлатиб қўйдим, шу ош билан нонушта қиламиз” дедилар. Ярим соатлардан кейин ош сузилди. “Ўзимизнинг девзира ўхшаган гуручдан буюрдим” дедилар устоз.\nДастурхон атрофида суҳбатлашиб ўтирдик. Суҳбат асносида тушунганим: устоз Муҳаммад Солиҳнинг қалбида халқимизга, миллатимизга нисбатан чуқур муҳаббат бор. “Миллатимиз бағрикенг миллат, бизда баъзи бировларга ўхшаб “Пасткашлик комплекси йўқ”” дедилар устоз.\nСуҳбатимиз давоми раҳматли доктор Ойдин Солиҳнинг “Ҳақиқий тиббиёт” китоби ҳақида бўлди. Устознинг айтишларича мазкур китоб кўп тилларга таржима этилган, айни пайтда араб давлатларидан бирида (Ливан) чоп этилмоқда экан.Туркияда энг кўп ўқиладиган китоблардан бири экан.\n“Ушбу уйни Ойдинхоним билан бирга қуриб битказдик, шу ерга кўчиб ўтиб яшамоқчи эдик, аммо у кишига насиб қилмади” деди у киши хомуш.\nМен Ойдин опанинг хайрли хизматлари ҳақида гапириб устозга тасалли бердим. Нонуштадан сўнг Қора денгиз томон йўл олдик. Устоз мени суратга олар эканлар, “Биласизларми, менинг суратчим ким, худди устоз Муҳаммад Солиҳнинг ўзлари бўлади” деб мақтаниб юраман” дедим ҳазиллашиб. “Мен суратга туширганман” деб биз ҳам мақтаниб қўямиз, дедилар устоз кулимсираб.\nЙўл йўлакай ўзбек ва тожик алоқалари ҳақида суҳбатлашдик. Устоз: “Тожиклар бизнинг энг яқин қардошларимиз бўладилар. Улар билан ҳамиша яқин алоқада бўлмоғимиз даркор” дедилар. Таржима масаласида эса кўпроқ классикларни таржима этмоқ лозимлигини уқтирдилар. Бир пайтлар Ўзбекистонда тожик маданияти кунлари бўлганлиги ва тожик ёзувчилари раҳбари билан ҳамсуҳбат бўлганликлари хусусида сўзлаб бердилар.\nМеҳмонхонага қайтар эканман, устоз Муҳаммад Солиҳ бир нечта китобларидан туҳфа қилдилар. “Иқрор” номли китобларига дастхат ҳам ёзиб бердилар.\nАввалроқ, 2013 йилда етти томликларини юборган эдилар. Мен жўнаш олдидан устозга меҳмондорчилик учун миннатдорчилик билдирдим. Устозим: “Яна Истанбулга келсангиз хабарлашинг, суҳбатлашамиз” дедилар. Биз хайрлашдик. Йўлда кетар эканман дилимда: “Оллоҳим, Ўзбекистонда учраштиргин бизни” дея дуо қилдим.\nДунё шиддат билан чопар қайгадир\nФурсат ғаниматдир, омонатдир жон.\nЭлнинг бахти дея ўзидан кечиб\nЁниб яшаганда гўзалдир инсон!\nХоҳ ватанда бўлсин, хоҳ қувғинликда\nИймонни унутмоқ хиёнат эрур.\nБоқийлик белгиси тўғрисўзликдир,\nБоқийлик белгиси диёнат эрур.\nP.S. Ўзбекистон республикасининг Президенти ҳурматли Шавкат Миромонович Мирзиёев номига Ўзбекистонлик ватандошлар ва ўзбек зиёлилари номидан Муҳаммад Солиҳга нисбатан адолат қилиш, унга нисбатан қўйилган ноҳақ айбларни бекор қилиш ва шоирни Ватанга қайтариш тўғрисида мурожаат қилинди. Доно халқимизда “Султон суягини хўрламас” деган мақол мавжуд. Президент Шавкат Мирзиёев ушбу ҳалқ мақолига риоя этиб, ҳиммат кўрсатсалар нур устига аъло нур бўлур эди.


Стивен Хокинг Дональд Трампнинг машҳурлашишини илмий жиҳатдан тушунтириб беролмади\n11:20 / 31.05.2016\nБританиялик таниқли физик олим Стивен Хокинг Дональд Трампнинг бу қадар машҳурлашиб кетиши ҳақидаги саволга жавоб беришда қийинчиликка дуч келди. Олим АҚШ президентлиги учун Республикачилар партиясидан номзод бўлган миллиардер сиёсатчини "демагог" (сафсатабоз) деб атаган.\n"У демагог. У ўз сафсаталари билан оломоннинг онгини эгаллаган", дея Трампни таърифлаган Хокингнинг сўзларини келтиради RT нашри.\nЎтган ҳафтада Трамп президентликка номзодини кўрсатиш учун зарур овозга эга бўлганди. Трамп 1238 делегат овозига эга бўлган ва бу белгиланган миқдордан бир овоз кўпдир.\nДемократлар партиясидан президентликка номзодлик учун курашаётган Ҳиллари Клинтон праймеризда ғалаба қозониш учун сенатор Берни Сандерс билан курашни давом эттирмоқда. Кузатувчиларнинг фикрича, у келгусида ғалаба қозонади ва номзодини президентликка кўрсатади.\nАҚШда президентлик сайлови ноябрда бўлиб ўтади.